text:
گل آچ اوره ييني دينله ييم سني
دنيز تك چكيليب قابارير سينه ن
ديلين ديه بيلمير قلبين ديه ني
آز قالير آليشان گؤزلرين دينه ...
باخيشين كدرلي، اوزون اوتانجاق
بلكه ده قوورولور سؤز اوره يينده
من اوني بيليره م حايات دا آنجاق
سيرلي بير دونيا وار قيز اوره يينده ...
ياناقين قيزاريب سسين تيتره يير
دوروب كيپريگينده داملا داملا ياش
تورپاغا زيلله نن باخيشين ديير
تزه جه سئويرسن سن ياواش ياواش ...
بيلميرسن حيس كئچر هوس اوتري
دييرسن خوشبخت دير كيمين ياري وار
گوره رسن، سئويليب سئونده ن بري
عؤمرون، اه، نه قدر عذاب لاري وار ...
بیریمیز قیش اولدوق، بیریميز باهار
سانکی بیلینمیردی، بیزده سئوگی وار
سؤندو اوره گيمده شیرین آرزولار
سنی باغیشلایا بیلمیرم آرتیق ...
سویویوب باخیشین، سویویوب قلبین
الیمه دگمهسین او سویوق الین
حسرتین چکدیردین منه ایل لرین
سني باغيشلايا بيلميرم آرتيق ...
حوسنون گوزه ل آیت لری، ای سئوگیلی جانان
اولموش بوتون عالم ده سنین شانینه شایان
گل ائیله عينايت، منه وئر بوسه لبیندن
چونکی گوزه لین بوسه سی دیر عاشيقه احسان
سوردوم کی کونول هاردادیر آلدیم بو جاوابی
هئچ سورما، تاپیلماز اونو آختارسا دا اینسان
رحم ائیله دئییب، سئل کیمی گوز یاشیمی توکدوم
کیم، قانیم ایله ال یوما، اي آفت دووران
اینصافین اگر وارسا، آچیق ده، بو نظامی
سن له نئجه رفتار ائله سين، اي مه تابان؟
داغلار منه گل- گل دئسه اورک دن
گلیب، ائله بو یئرلرده قالاردیم
طبیعتله سئوینجیمی، دردیمی
بؤلوب، ائله بو یئرلرده قالاردیم
نفسیمده یاشاداردیم عطرینی
عزيزلردیم چیچکلرین خطرینی
عؤمرون- گونون قیمتینی، قدرینی
بیلیب، ائله بو یئرلرده قالاردیم
نه گؤزه ل دیر بو داغلارین تالاسی
من گئتسم ده، کؤنلوم بوردا قالاسی
سئوسه منی بیر ظالمین بالاسی
اؤلوب، ائله بو یئرلرده قالاردیم
ائله بیلیرسن آسان دی؟
چیخیب گئتمک …
بو شهرین
هر کونجوندن
اوشاقلیغیم سیزیلدایان
خاطيرهلری
سؤکوب گئتمک ...
ائله بیلیرسن آسان دی
سنی سئومک …
بو شهرین یاغیشینی
باشقا شهرین
باهارینا دییشیب
پاییزینین رنگلرینه
اوز چئویرمک ...
یاغیشینین جیزیلتیسینی
کولیینین ویییلتیسینی
قولاقلاریمدان سؤکمک
کدرینین بوز رنگيني
دنیزینین ماویسینی
یارپاغینین ساریسینی
گؤزلرینده کی ظولمته باتیریب
چیخیب گئتمک ...
ائله بیلیرسن آسان دی
ال لرینین ایستیسینی
گؤزلرینین قورخوسونو
دوداقلارینین پیچیلتیسینی
گؤتوروب گئتمک …
ائله بیلیرسن آسان دی؟
سنی سئومک ...
یئنه اوزاق یوللاردا گؤرونمز اولدون سن
حیاتدا ایتیرمیشم ایزینی،
سنی یالنیز خیاللاریمدا تاپیرام
یئنه گؤی اوزونو بورويوب دومان
یئنه داغلار آرخاندا گؤرونمز اولدو ...
بیلیرسن، سنی هاوایا بنزه دیرم
گاه توتولوب، گاه آچیلیرسان
ایستییرم گؤی گورولداسین
شیمشک چاخسین
دومان یوخ اولسون
اوزومه چیلنسین دامجیلاری
من آخی یاغیشی چوخ سئویرم ...
اورییم ین کدر آدلی یوکو وار
قوشالاشیب بیر آزینی چکن یوخ
قیسمتیمه غم گئن اولدو، سئوینج دار
غم یولونو منله بیرجه کئچن یوخ ...
تنها بیر اوتاقدا تک قالاجاقسان،
پنجره اؤنونده دایاناجاقسان،
من گلن یوللارا بويلاناجاقسان،
آرتیق بو دونیادا من اولمایاندا ...
یارپاق اولوب تورپاغینا تؤکولسم،
تورپاق اولوب سئللرین له سؤکولسم،
سئل- سئل اولوب دریالارا تؤکولسم،
دویماز گؤزوم، دویماز یئنه بو ائلدن.
قایا کیمی شیمشکلره دؤزوم مو ؟
شیمشک اولسام، آز عؤموردن بئزیم می ؟
عؤمور کئچیب، کئچیب اگسه دیزیمی
دویماز گؤزوم، دویماز یئنه بو ائلدن.
ساحيل اولوب دالغالارلا اوولسام،
دالغا اولوب کولکلرله قوولسام.
کولک اولوب سمالارا سورولسام،
دویماز گؤزوم، دویماز یئنه بو ائلدن.
چئشمه کیمی دامجی- دامجی سوزولسم،
دامجیلانیب چیچکلره دوزولسم،
چیچک اولوب واختلی، واختسیز اوزولسم،
دویماز گؤزوم، دویماز یئنه بو ائلدن.
( بو دییشمه نین شعیرلری یازی نین آردیندا دیر . )
یازی نین آردی
یادیما سالدی سنی مطلبینه چاتدی یاغیش
کوچه لر اولدو گؤزومده یئنه بیر آرپا چایی
منی سنسیز نئجه نیسگیل سئلینه آتدی یاغیش
اودو سؤندورمه گه سو قایداسیدیر آمما دونن
کؤزه ره ن کؤنلومو یاغدیقجا آلوولاتدی یاغیش
دامجی دامجی سنه لای لای دئدی قوینومدا منیم
نه دئیم بلکه سنی کورپه یه اوخشاتدی یاغیش
او قدر مستیدیم هئچ بیلمدیم آخیر نه زامان
سینه م اوسته ساریلان تئللری ایسلاتدی یاغیش
سورا بیلدیم آپاریب قورد کئچینین شنگولوسون
سنی مندن آلیب آنجاق منی آلداتدی یاغیش
سن گئتدین ائله بیل دونیا داغيلدی
یاز دا کؤچوب گئتدی ، یئری بوش قالدی
باهار اوره ییمی سنسیز قيش آلدی
من یازا وورغونام ، قيشي نئیليره م ؟؟؟
عشقيمي آپاریب سن گئتدین دئمک
عشق سيز بیر کؤنول نه ییمه گره ک ؟
سویوق داشا دؤندو او گونده ن اوره ک
سینه م دن آسیلان داشي نئیليره م ؟؟؟
هميشه آیریلیق، گئجه - گوندوزوک
بیریمیز تپه ییک بیریمیز دوزوک
اوستونون قاشی لا تانینار اوزوک
اوزویوم یوخدورسا ، قاشي نئیليره م ؟؟؟
نیه یاشاییرام من نیيه سن سیز
نه یئره باخمارام ، نه گؤيه سن سیز
من کی کور اولموشام هر شئيه سن سیز
کور گؤزون اوستونده قاشي نئیليره م ...
اوره ییم اینجهلر یاغیش یاغاندا
یادیما دوغمالار ، عزیزلر گله ر
نده ن سه گئجهلر یاغیش یاغاندا
یوخوما دریالار ، دنیزلر گله ر
گئجه یاغیش یاغار ، مین سس، مین صدا
تیکانلی نغمهلر دینله یه ر گئجه
اینهلر سانجیلان ، اینهلر باتان
زنجي بدنی تک اینله یه ر گئجه
گئجه یاغیش یاغار ، غم له کؤکله نن
بیر شاعير قلبینی عزيز له مک ايچون
گئجه یاغیش یاغار ، گوندوز چیرکله نن
گوناهکار دونیانی تمیزله مک ايچون
سما صاحیبکاری کؤورهلر یئنه
آچار ساندیقلاری ، دفینهلری،
گئجه یاغیش یاغار ، یاغار شعریمه
یووار هئجالاری ، قافیهلری
گؤزلریم یورولوب یورغون آی کیمی
سؤندوروب ایشیغی یاتاجاغام من
ایندی اوتاغیمی کلاغای کیمی
گئجهنین چینینه آتاجاغام من
ایندی اوتاغیما دولاجاق گئجه
گئجه نی یانیمدا قالاجاق گئجه
سحر آچیلاندا منیم ائویمدن
قوپ قورو چیخاجاق بیر اوتاق گئجه...
بوردا باكي دا ياشايان آذربايجانلي گنج شاعير " اژدر اول " دان ايكي شعر وطن حاققيندا ، mp3 فورماسيندا ، سيزين ايچون حاضيرلاميشام .
من سنی اونودا بیلمیره م، آخی
اونوتسام نه لری اونودام گره ک ؟
گؤیلره باخمیشیق آی لی گئجهده
اونوتسام گؤیلری اونودام گره ک !
دنیزی اونودوم، یا دالغالاری
خاطيره ن یادیمدان چیخایدی باری
پاییزدا خزانی ، قیشدا سا قاری
باهاردا گوللری اونودام گره ک !
دئ نئجه اونودوم من سنی نئجه؟
سئوگی دورنا دییل پاییزدا کؤچه !
یوخوما گلیرسن منیم هر گئجه
آیلاری، ایل لری اونودام گره ک !
سنین خیالیندیر حسرتله باخان
آدیندیر هر ساعات قارشیما چیخان
قاریشیب شکلینه گؤزومده ن آخان
یاغیشی، سئللری اونودام گره ک !
سینه مده پئشمان اوره ییم قالدی
اوچدون اللریمده لئليیم قالدی
نه لری ایتیریب ، باخ نه ییم قالدی
نه لری، نه لری اونودام گره ک !
بیر آخشام طرفی
گونش باتارکن
بیر گلینلیک دونو
کیرایه گؤتوره ک ...
بیر شوشه لیکؤر،
بیر قوتو سیقار …
و بیر قدر زامان
گئده ک
صحرالارین بیتن یئرینه …
دنیزین
دادینا باخاق،
قوملارا بورونک،
اولمازمی؟...
من سنین اولوم،
دونیاسا منیم …
…نیشان اوزوگي
ایسته میرم،
بارماغیمی
دیشلهسن یئتر …
دوداقیم دا ...
ماهنی چیچك له نیر ...
ساواش میدانین دان
غنيمت له قایيدان بیر عسگر تك
سئوینجلی ام ...
ساچلارین دان بیر نئچه تئل
فاتح اولموش بیر قوشون تک
بارماقلاریم آراسیندا اینتیظار چكیر ....
ناحاق ائنديك او داغلارين باشيندان
گره ك اوردا قال اوغلي قال اولايديق
عؤمروموزو گؤل عؤمرونه دؤندريب
زيروه ده قار ، پتك ده بال اولايديق
آللاها تن ، حاققا ياردي زيروه لر
يارانيش دان دوم آق قاردي زيروه لر
عؤمروموزو اوجالداردي زيروه لر
ناحاق ائنديك او داغلارين باشيندان
اوفوق لرده قوش اولماق دا گؤزه ل دير
شيمشك لره توش اولماق دا گؤزه ل دير
لاپ او يئرده داش اولماق دا گؤزه ل دير
ناحاق ائنديك او داغلارين باشيندان
حاق ائوي دير هر داش اوتاق هر كاها
سالام وئرير دان يئرينه ، صاباحا
تئزه تئزه قووشوردوق آللاها
ناحاق ائنديك او داغلارين باشيندان
قشم ميرزه اوغلي نجف اف 1959 اينجي ايل آپرل آييندا " ايميشلي " رايونوندا آنادان اولوب . 1981 اينجي ايلده يونيورسيته دن ادبيات شعبه سيني بيتيريب . حال حاضيردا آذربايجان يازيچي لار بيرليگي نين " آذربايجان " ژورناليندا شعر شعبه سي نين موديري و " تفككور " يونيورسيته سينده باش معلم دير . آشاغي د ا كي لينك لردن اونون اوز ديليتده اوخونان شعرلريندن دانلود ائده بيلرسينيز .
گلوبدور تنگه ای ظالم ، ستمله قان اولان کؤنلوم
همیشه باغ وصلینده ، گولوب خندان اولان کؤنلوم
دوشوب مجنون کیمی ، صحرایه بیر لیلی فراقیندا
بوتون عاشقلر ایچره ، منبع عرفان اولان کؤنلوم
نه اولدو بیلمه دیم دوشدو ، جدا گولزار کویوندان
همیشه خوان وصلین بزمینه ، مهمان اولان کؤنلوم
کیمه بیلمم ، گئدیب اظهار قیلسین محنت عشقین
دؤنوبدور قانه هيجرینده غمی پنهان اولان کؤنلوم
نه چاره ائیله سین ، بیلمم خلاص ائتسین اؤزون غمدن
اسیر محنت و پا بسته هيجران اولان کؤنلوم
اولورمی بیر زمان خرم ، یئتیشسه وصل جانانه
غم هجرینله افغانلار چکیب ، گریان اولان کؤنلوم
منم فرهاد ! عصرین سئودیگی واحيد گوزل لر دیر
اودور کی لاله داغین گؤستریر ، ویران اولان کؤنلوم
****
زولفونده نه لازیم ، گؤزلیم ، شانه دولانسین ؟
قویما او حرمخانه نی بیگانه دولانسین
عیب ایله مه ، کویوندا دولانسام گئجه گوندوز
شمعین گرک اطرافینه پروانه دولانسین
ساقی دولانیم باشینا مئی جامینی گزدیر
سرمست اولوم ، باشیما میخانه دولانسین
اول زولفه کؤنول وئرمه ، دییرلر منه ال چک
اونسوز نئجه بس بو دل دیوانه دولانسین
مجنون نه برابر منه صحرالره قاچدی
عشق اهلی اودور عرصه ده مردانه دولانسین
اغیار ایله اؤز یارینی همدم گؤرن عاشیق
دوشسون او گره ک دشت و بیابانه دولانسین
سرخوش لیق ایله عؤمرونی صرف ائیله مه واحید
عارف اونا دییرلر کی ، حکیمانه دولانسین
Sevginin yalnız
dadına baxa bildim.
Yemək istədim
Ayrılıqla doyuzdurdular...
سئوگي نين يالنيز
دادينا باخا بيلديم .
يئمك ايسته ديم
آیريليق لا دويوردو لار ...
Tək ürəyim yox!
Gözlərim gözlərin üçün,
əllərim əllərin üçün,
qulağım səsin üçün
darıxır...
تك اوره گيم يوخ !
گؤزلريم گؤزلرين ايچون ،
ال لريم ال لرين ايچون ،
قولاغيم سسين ايچون
داريخير ...
بیر یولدا دئدیم باخار گئدنده
باخدی قاپیدان کئچنده گولدو
بیلمیردی اوره ک اومار گئدنده
باغلاندی دیلیم اوره کده ن آمما
آز قالدی چئکم هاوار گئدنده
گئتمه گئدیسن ؟ یاواش – یاواش گئت
جانیم بیلی سن چیخار گئدنده
دؤندر گؤزونو خومار – خومار باخ
قویما منی ده ، خومار گئدنده
سن سیزلیگه دوزمه گیم چتیندی
گل جانیمی آل قوتار گئدنده
سندن سورا عشقی نئیلیرم من
آل عشقینی ده آپار گئدنده
مهر ائیله نوازش ائیله بلکه
گول بیتسین اورک ده قان گئدنده
من گؤر نه دئییردیم اؤز اؤزومنه ن
قول بوینوما بیر سالار گئدنده
بیچاره اوره ک بولود کیمین دیر
گؤردوکجه سنی دولار گئدنده
دای « جعفری » بسدی سیزلاما چوخ
سؤز اوستادی شهریار گئدنده
ایراندا هونر دیلنچی لیک دیر
باخما کی تاپار ویقار گئدنده
اون بيرينجي عصرين سونلاري و اون ايكي اينجي عصرين اول لرينده ياشاميش بويوك آذربايجان شاعره سي مهستي گنجوي آذربايجانين پارلاق صنعتكار و مغني سي دير . مهستي هر صنعت ده بيرينجي ليك قازانميش دير . او ايلك مشهور آذربايجان شاعره سي ، ايلك شاهمات چي قادين ، ايلك گوركملي قادين موسيقي چي سي و چوخ احتمال كي ايلك قادين بسته كاريميز دير . روايت لره اساسا او گنجه نين "خرابات" محله سينده ياشاميش ، واختيني قوناق ليق لاردا موسيقي و رقص مجلس لرينده كئچيرميش دير . اونون شعرلرينده شراب و عشق دويغوسو ترنم اولونور .
شاعره نين اثرلري ايچره سينده گنجه نين خرابات محله سينده ياشايان گنج صنعتكارلارا ، درزي لره ، اييريجي لره ، قيزيل آختاران لارا و باشقالارينا حصر ائتديگي شعرلر سلسله سي داها چوخ مشهور دور :
دون كاشي كوزه مي داشلارا چاخديم
سرخوش ديم بيلمه ديم اليمدن سالديم
كوزه ديله گليب دئدي كي من ده
سنين كيمي ايديم ، بو گونه قالديم
بنزه ر، درزي اوغلو ، اوزون قمره
سنه يوز مهستي دونر چاكره
الينده كي ساپ تك يولوم دوشه كاش
شكر دوداقينا گونده مين كره
يون اييره ن اوغلان منيم جانيم دير
اونون زنخداني بير زيندانيم دير
اونون دوداقيندان بوسه وئر الله
چونكي او دوداق لار جان درماني دير
تورپاق اليين ين من عاشيقي ام
ديليم گلمير آچيپ سيرريمي دييم
او تورپاق ال له ييب قيزيل آختارير
من اليمده قيزيل اوني گزيره م
پاپاق چي سئوگيليم شوق ايله بياق
تيكيردي الينده اطلس ده ن پاپاق
هر پاپاقا يوز يوز آفرين دئديم
دوردونه بيري ده بس ايدي آنجاق
آذربايجان ادبياتي نين قدرت لي نماينده سي اولان مهستي گنجوي نين رباعي لري ، خاقاني و نيظامي اثرلري ايله باغلي اولماق لا ، دنيوي حس لر ترنم ائدير ، اينساني و اونون گوزه ل ليگيني ، آرزو و ايستك لريني ايفاده ائدير :
بير نال گوتوروب گلدي او نال بند اوغلان
نال وورماق اوچون اگيلدي قالديم حيران
كيم گؤردي بوجور معجزه ني عالم ده
وورسون هلال آت ديرناغينا بدر اوغلان !
* * * *
هرگاه كي گؤزومده ن ياشيم الوان توكولور
آغلار منه گوي ، ياشي بير عمان توكولور
سنده ن گؤزوم آيريلديغي گون قان توكدي
آيريلسا بدن دن باش اگر ، قان توكولر
* * * *
شهلا گؤزون اي گؤزه ل باخسا مستانه
سرخوش دا گلر ، مي ده گلر افغانه
رقص ايله سه ساچلارين سنين بير لحظه
مين فتنه قوپار ، كونول گلر طغيانه
یئنه گلدی باهار عطیرلی ، لاله لی غمزه لی نازلی نیگار
گئچدی عوموردن شاختا سازاقلی ، قارلی کولک لی ، غملی کدر لی گونلو قیشلار
بیر داها قارلی داغلار چیخاراجاق آغ کورکونو
گئیه جک یاشیل دونونو
تاخاجاق دوشونه آل لاله لری
توحفه وئرجک قوجاق قوجاق ... اتک اتک
مین بیر رنگ ایله بویانمیش لچک چیچک
بیر داها آخاجاق شلاله لر دامجی دامجی ، اینجه اینجه
نوروز گولو قار چیچگی بویلاناجاق توپراقدان دویمه دویمه
بوز بولاقلار ارییب آخاجاق طبیعت یاناغیندا
سوزه جک جان تاپاجاق بولاق اوتو
گوله جک یاماجلاردا بوینو بوکوک بنو وشه لر
گونش ساری تئلرینی یایاجاق سینه سینه داغلارین
چیچک قوناجاق آیلمیش بوداغلارینا آغاجلارین ، باغلارین
گوللر عطیر ساچاجاق دره لره ، داغلارا
باد صبا شانه چکر تئللره
خبر وئرر اوبالارا - ائللره
نه یاتمیسیز دورون شادلیق ائدین فرح گلیب دیللره
بولبول اوخور سئوینج گلیر گوللره
قارلی قیشا سون دی باهار
داغا یاشیل دوندی باهار
گولوش دی سانکی ، دوداقلارا قوندی باهار
سئوگیه باشلانیش حسرته سون دی باهار
غملر آتار سئوینج قاتار
دورنالاری قاتار قاتار
چیچک لری لئچک لئچک
سئل سولاری آشار داشار
یئل اولوب داغدان اشار
عطیر لرین قوجاغیندا ناز باهار
اوردوسونو گتیریب دیر بویانا
خوش قوخولو نوروز گولو ، بنووشه
لاله نرگیز یاییر آذربایجانا
باهارین خوش نسیمیندن بو گون روحلاندی سونبول لر
دونوب بیر جنته یوردوم آچیلدی جور به جور گول لر
بوتون گولشن لره ای دل نیگهبان اولدو بولبول لر
یاشیل چول لر صفالاندی چیچک گولدو چمن گولدو
کپنک لر گولدن گوله قونورلار
باهار گلیر پنجره نی باغلاما
بنوشه لر کردیمیزه دولورلار
بولاغ آخیر سن گؤزه لیم آغلاما
یئنه قالدی اوزو قارالیق کؤموره
ظالیم شاختا ساراییندا گول بیتیر
ایلیق یئللر اسیر سئزاق یئرینده
یاز چمنده آچیب چیچکدن چتیر
گول دردیمیز بوزا دؤنوب اریسین
خزان وورموش آرزی باغی گول آچسین
یاز گتیرسین یئنیلیک ین نغمه سین
کؤنول لرده اومود دالی زوغ آتسین
گول اوچوشسون دوداق دوداق دردیمیز
سئوگی سئلی سارسین عومور یوللارین
کؤلگه لرده سارالماسین گولوموز
اسیر تورپاق دادین آلسین باهارین
شاعیر میرزا علی معجز شبستری تبریزین شمال شرقینده واقع اولان شبستر شهرینین اهلی دیر . او 1252 شمسی ایلینده آنادان اولوب و حاجی آغا آدلی بیر تاجیرین اوغلی دیر . میرزا علی تحصیلاتین بیر کؤهنه اصول مکتبینده مشغول اولموش و اؤز یازدیغینا گوره آتاسی اونون 16 یاشیندا اولان زامان وفات ائدیب و قارداشلاری اونی استانبولا دعوت ائتمیشدیلر . معجز استانبولدا چوخ حکایت و ادبیات و تاریخ صاحه سینده یازیلان رمان لارین اوخوماقی ایله مشغول اولموشدیر . معجز 30 یاشا چاتاندا غربتی ترک ائدیب و اؤز وطنی شبستره مراجعت ائتمیشدیر و ان عزیز اوقاتینی شیخ محمود شبسترلی نین توپراغی کناریندا کئچیریب و شعر یازماغا مشغول اولموشدیر .
اثرلریندن واضح گورونور کی شاعیر اجتماعی حیات باره سینده بؤیوک و گؤرکملی آددیملار گوتوروب . مثلا دئیر کی :
چون قاییتدیم وطنه آچما دهانین دئدیلر
دینمه دانیشما و ترپتمه زبانین دئدیلر
دئدیم اللاهه باخین ائتمه یین آخر اولدوم
گر بوجور ائتمیه سن چوخدی زیانین دئدیلر
شاعیر اوز زندگانلیغیندا بئله یازیر :
"وطنه قایداندان سونرا یوردومون حالینی گؤروب نوحه خوانلیغا باشلادیم ! منیم نوحه خوانلیغیم آخوندلارین خوشونا گلمه دی و منه محاربه اعلانی ائتدیلر . 26 ایل ووروشدوم . خیرات وئردیلر منی دعوت ائتمه دیلر ، طوی اولدی منی چاغیرمادیلار ، یعنی یازدیم و گوشه کناردا باشا آپاردیم ."
او اؤز شعرلرینده خرافات اصول لاری و جهالت و ظلالته سوق ائدن عادت و مرض لری تنقید ائدوب ، اینسانلاری یاخشی شرح لر و گؤزل شعرلر وسیله سی ایله مدنیت و اجتماعی حقوق سمتینه سوق ائدیب و هئچ بیر زاددان قورخوسی یوخموش .
شعرلریندن نمونه لر عزیز اوخوجولاریما تقدیم اولونور ...
یازی نین آردی
يیغدی خير و بركت سفره سين ، احسانیله گئتدی
امن امانليق دا يوكون باغلادی ، ايمانیله گئتدی
بيگ خان اولمازسا دئيه رديك اولاجاق كنديميز آباد
او خراب كتده ، و لاكن ائله بيگ خانیله گئتدی
(سيلو) داير اولالی ، هر نه دگيرمان ييغيشيلدی
آمما خالص تميز اوونلاردا ، دگيرمانیله گئتدی
مستبد سلطاني سالدوق ، كي اولا خلقميز آزاد
سونرا باخديق كي آزادليق دا او سلطانيله گئتدی
بير (بلی قوربان!) اولوب ايندی بيزه مين بلی قوربان
آمما (خلعت وئرن) اول بير بلی قوربانیله گئتدی
دوز مسلمانه ديئيرديك : قولاغی توكلو دی بدبخت
ايندی باخ ، گور كی او دوزلوك ده ، مسلمانیله گئتدی
وئرمه (صابر) دئدی ، او دولما فسنجانی آخوندا
آغزيميزدان دا داد ، اول دولما فسنجانیله گئتدی
دئدی انسانيمیز آزدير ، هامي انسان گرك اولسون
آمما انسانليقمزدا ، او آز انسانیله گئتدی
بو قدر (دفتر) و (اسناد) له ، بير حقه چاتان يوخ
حق وئرنلر (پيتيگي) ميرزا قلمدانیله گئتدی
بيزه بير دين قالا بيلميشدي ميراث ، بيرده بو ايران
دين گئدنده دئدی : " تك گئتمه رم! " ايرانیله گئتدی
ايسته ديك قانلا يوواق ئولكه ميزين لكه سين ، آمما
ئولكه ميز خالص ئوزی لكه اولوب قانیله گئتدی
يورقانی اوغری قاپاندا ، دئدی ملانصرالدين :
نيله سين چيلپاغيدی ، اوغري دا يورقانیله گئتدی
هاوا انسانی بوغور باش باشا " گاز كربنيك " اولموش
يئل ده اسمير ، ائله بير ، يئل ده سليمانیله گئتدی
سو ، كرج دن " كلور " ايله گلی پاسلی دميرده
گوره سن " شاه سويی " تك چشمه نه عنوانیله گئتدی
تركی اولموش قدغن ، ديوانيميزدان دا خبر يوخ
"شهريارين" ديلی ده وای دئيه ، ديوانیله گئتدی
هر زامانکی باخیرام باشینا قار وار گورورم
اوغول اولموش آتا تک گوزلرین آغلار گورورم
هر طرفدن چکیلیب سینه وه داغلار گورورم
آی آلان اوستونو غم چیسگینی ، هر یانی دومان
آی یاغان باشینا غملر اودو ، یاسلی ساوالان
گورموشوک یازدا کوچک لرده چیچکلر آچیلار
هر طرفدن چیمنین سینه سینه گول ساچیلار
ماهنی لار قوشماغا باشلار یئنه ده قوشماچیلار
یاز گلیب گئتدی یئنه گولمه دین اوچ آیدا بیر آن
آی یاغان باشینا غملر اودو ، یاسلی ساوالان
قرنیلر گئچدی سنین گولمه دی بیر لحظه اوزون
قانلی یاش توکدو سارالمیش اوزونه یاشلی گوزون
غصه دن دوندو قارانلیق گئجه اولدو گونوزون
نه سوران حالینی اولدی نه وئرن جیسمیوه جان
آی یاغان باشینا غملر اودو ، یاسلی ساوالان
آند وئررم سنی او قانه بلنمیش داشووا
گئجه گوندوز او گوزوندن توکولن قان باشووا
اورگین دردینی بیلدیر او "سهند" قارداشووا
سنی وارلیق سنی تانری سنی بو آه و فغان
آی یاغان باشینا غملر اودو ، یاسلی ساوالان
سالارام یادیما بیر لحظه او گئچمیش لریوی
توکولن سنگ جفائیله او دور دیشلریوی
ایزلرم بیر بیر او حئیرت یارادان ایشلریوی
هامی دان من سنین احوالینا آرتیق نیگران
آی یاغان باشینا غملر اودو ، یاسلی ساوالان
ساکیت اول ، آغلاما قوی بیرجه چکیلسین بو دومان
گون چیخیب ظولمنی بیر یوللوقا قووسون بورادان
"نبی" گلسین ، بو آت اولسون یئنه داغلار آتیلان
"هجر"ین بلکه یغیلسین گوزو یولدان ، آناجان
آی یاغان باشینا غملر اودو ، یاسلی ساوالان
سوندوره بیلمه دی گوز یاشین اورکدن اودووی
چاغیریم قوی کومک ائتسین سنه اوز اولادیوی
افتخاریله بوگون ذیکر ائدرم پاک آدیوی
مرد اوغوللار بئجریب خلقه وئرن شوهرت و شان
آی یاغان باشینا غملر اودو ، یاسلی ساوالان
"بابکین"گئتدی سه بوش قالمادی آمما قوجاغین
دولودور مین ائله اوغلانلاریلا هر بوجاغین
نه قدر یئل اسه طوفان قوپا سونمز اوجاقین
ای بلالر سپری ، خالقا یامان گونده آمان
آی یاغان باشینا غملر اودو ، یاسلی ساوالان
چنلی بئلده "ده لی لر " قوی یئنه قورسون بوساطی
قوچ کوراغلو یئنه جولانه گتیرسین قیر آتی
هئچ زامان اصلین ایتیرمز او کی دوزگوندی ذاتی
آند اولا آدیوا ، آی گوزلری آغلار ، یاشی قان
آی یاغان باشینا غملر اودو ، یاسلی ساوالان
سن دویوشلرده بیر آسلان کیمی دوردون ایاغا
اوخ آتیلدیقجا بیزه سینه نی وئردین قاباغا
غم یئمکدن داها جانیم یئتیشیب دیر دوداغا
نه یامان گونلره گور قالدی بو احساسلی بالان
آی یاغان باشینا غملر اودو ، یاسلی ساوالان
بابالاردان بیزه قالمیش بو مثل هاممی بیلر
سو ٬ گلن آرخا دئیبلر یئنه بیر گون سو گلر
فلکین داش اورگین آه اوخو آخیردا دَئلر
"بارز" اوغلوندا یئتر سئودیگی یاره او زامان
آی یاغان باشینا غملر اودو ، یاسلی ساوالان
بیر چینار کؤلگه سی ، بس ائدر منه
بیر لطیف بنؤوشه ، بیر یاشیل یارپاق
حزین بیر نئی سسی بس ائدر منه
...
بیر سونبول دنه سی ، بیر آیدین سما
بیتمز بیر خاطرات بس ائدر منه
بیر حسرتسیز عمور ، بیر سونسوز وفا
بیر عمورلوک حیات بس ائدر منه
...
بیر کؤرپه گولوشو ، بیر توی صداسی
بیر دوست صداقتی بس ائدر منه
بیر قارانقوش سسی ، بیر یاز هاواسی
بیرده ائل شفقتی بس ائدر منه
...
بیر اوجا سسدی قولاق وئر اونا هایسیز گئجه لر
سارا بیر باغدی طبیعتدن آلیب قول بوداقی
بیر شیرین ماهنیدی یانلیز اوخویار ائل دوداقی
سارا بیر قیزدی سودان سورمه چکیب گؤزلرینه
جان دئییب بیرده اورکدن آرازین سؤزلرینه
سارا سئودا ایله دونیانی آتان بیر قیزدی
سارا غملر اوجاقینادا آلیشان بیر کؤزدی
بیر نجابتلی گلین دیر ائله آسلان سایاغی
قویمادی تار ائده دونیاسینی چاققال آیاقی
اؤزونو آتدی سئله اؤزگه نی حئیران ائله دی
او یانان شمعینی پروانه یه قربان ائله دی
قوشولوب سئللره گئتدی آنا یوردون ساراسی
قالدی شیرین اوره گینده یئنه فرهاد یاراسی
باغلادی ساچلارینی قویمادی بیگانه گؤره
آنا یوردون قیزی وئرمز ساچین هر کیمسه هؤره
گلین اولدو آرازا، اوردا تویون توتدو سارا
سؤیله دی اوردا اورک سؤزلرینی نازلی یارا
آراز آغلار گؤز ایله، آلدی سارا اللرینی
دارادی ائل قیزینین بیرده قارا تئللرینی
گئتدی گؤزلردن اوزاق دوشدو ائلین بیردنه سی
گؤرمه دی خان چوبانین آیریلیقین سون نفسی
سارا گؤزلردن اوزاق دوشسه ده ایتمز اثری
بیر یاراق تک سؤزونون واردی هله چوخ کسری
ایکیمیزده بیر اورک وار
یاری منده ، یاری سنده
سئوگی آدلی بیر آغاجیق
بوداق منده ، باری سنده
چیچک بیتر گول اوزونده
مین معنا وار هر سوزونده
بیر بولودوق گوی اوزونده
یاغیش منده، دولی سنده
بیراووچویام گوزوم اوودا
قاچ ها قاچدا ، قوو ها قوودا
عومروموز بیر شیرین سئودا
پتک منده ، بالی سنده
ساوالان...اوچور ایلهامیم او قوشلار کیمی کی
یاز وعده سینده
قوزانیر ماوی گویه تا اوجا باش بیر داغا قونسون
کورپه قارتال کیمی دیر
گاه چکیلیر گوزده ن ایتینجه ک
اگله نیر گاه ساوالان عشقینه _آغدان_آغا قونسون
هر اوجا داغ کی گوروسن باشی قاردا آغاراندی
اورا بیل کی ساوالاندی
آمما یوخ!
هر اوجا داغ سسیمی آلسا دا تئز قیته ره جکدی
سسی قیته رمک همان یئل بیله جکدی
آخی یئل یولچو دو گئتگین اوکی سوز ساخلایا بیلمز
یئل سوزو قاپدی قاچیردار اونو کیم هاخلایا بیلمز
یئل گئدر گیندی پیچیللار سوزو کوللار قولاغیندا
سوزو قربان ائله یر قیرنادا قانقال آیاغیندا
چئویره ر سوز چاناغیندا
جالایار داغلارا هر بیر سوزو مین سوز توره دندی
بیلمیرم سیرری ندندی
یئل گئده ر گیندی یئلی ساخلاماق اولماز
یئله بئل باغلاماق اولماز
آمما سن ای سوزو سینه نده کوزردن ساوالانیم
کیم گله صدقله زرتشت بئجردن ساوالانیم
ائلیمین شانلی داغی باباشیوا مین لر جه دولانیم
اریدیب ائل غمی بیر یول سنی کوکدن ده تالانسان
سئل اولوب قانلی دنیزلر کیمی دونیایه جالانسان
آدی دیللرده قالانسان
ساوالانسان،ساوالانسان
ساوالان ائل غمینی بللی دی ساخلار سینه سینده
سینه سی کوزدو آلودور گیزیلیک اینسی سی واردیر نفسینده
شاعرین غملی سه سینده آلگیلان ساخلا سن ای ائل داغی غملی قفسینده
ساوالان آلسادا هر سیرری سوزو داغلارا سالماز
گوره نامرد دوروبدور ساوالاندان سس اوجالماز
ساوالاندا توکولن داشلاری دیندیر دانیشالار
سالسا عاشیق نفسین کوللارا،کوللار آلیشالار
ده ده قورقود سازی چالسا
ده لی دومرول باش اوجالدار
بلی البته کی یولداش باشینی یولداش اوجالدار
سسله عاشیق سازی چالسین
سسی میز بیرده اوجالسین
اویناماق لیزگی یه دونسون
کاس شوشم گوزگویه دونسون
قوی وئرک سس سسه باهم اوخویاق بیرده کوراوغلو دلی سیندن
هجرین قوچ نبی سیندن
اوکی ظالیملری مظلوملارین اوستونده ازه ردی
او کی آسلان کیمی داغلاردا یاتیب باغدا گزه ردی
اوخو عاشیق اوخو
سن بیل اوکی تانری تانییبسان
سوزومه دوز جالییبسان
سوگوم قوی سازا گلسین
بولبولوم آوازا گلسین
یازمیشام ایوازا گلسین
گوج آلاق قوی دلی لردن
باج آلاق اجنبی لردن
اوکی بیلمیر نبی کیمدیر قویون آذر ائلینی مسخره سانسین
بیر عومور دورکی فضولی نی -نسیمی نی دانیب ایندی ده دانسین
شهریار تک سن اوجات باشیوی قوی عرشه دایانسین
قوی باخار کور تر ایچینده جوموبان اولسون -اوتانسین
اوکی آخساخدی یوبانسین
اوکی تورکون دیلین اسگیتمه گه تصویره سالیبدیر
اوکی تورکون بالاسین ایندی ده آشغالچی سانیبدیر
او تفاله بیلیرم فیکرینی طاغوتدان آلیبدیر!!
او رژیمیندی قالیبدیر
یوخسا تورکون بالاسیندان چیخیب علامه ی دوران
اونا دونیا باش اییر فلسفه ده
بیرجه نه ایران
قوی دئییم شهریاریمدان
نیسگیل او چرچی یه قالسین کی جواهیر نه دی، قانمیر!!
فیکری آللاتما دادیر خالقی ،ائلین حالینه یانمیر
اریمیر،اولمور،اوتانمیر
آخی ای قاردا،دوماندا باش اوجالدان ساوالانیم
غمی ،دونیانی قوجالدان ساوالانیم
ائل بیلیر داغلار آرا هر اوجا داغلار باشی سن سن
وئر سهنده الیوی قارداشیوین سیر داشی سن سن
وئر گیلن بیر لیک الین بیرده دماونده اونون یولداشی سن سن
اوندان آیریلما آماندی
یولوموز چندی دوماندی
قوی ایگیدلر سیزه فخر ائلیه ییبن باشین اوجاتسین
قویما قارتال دولانان یئرلره قوزغون الی چاتسین
ساوالان چنلی چاغیندا
منیم ایلهامیم اولارکن
کونلوم اوز سری سوزون صدق ایله سویلر ساوالانه
ساوالان کوز قالادار شاعیر اولانلار سینه سینده
اوردا زرتشت گئدیب تانریدان ایلهامین آلانه
اگیرم باش ساوالانه، اگیرم باش ساوالانه
نغمه سینی قوشلار باغ- باغ بـولنده،
من گوز آچـــیب، بو دونـــــیایا گلنده،
بخت اولدوزوم بورادا یانان اولوبدور
یازی نین آردی
ییغیشدی قونشولار بوتون جار آغلادی من آغلادیم
باشیندا قارقالان داغا دانیشدیم آیرلیق سوزون
بیر آه چئکیب باشینداکی قار آغلادی من آغلادیم
طاریمدا نار آغاجلاری منی گوروب دانیشدیلار
بویومو زیتون اوخشادی نار آغلادی من آغلادیم
ائلئی که اسدی بیر خزان تالاندی گوللیرم منیم
خبر چاتینجا بولبوله خار آغلادی من آغلادیم
اورک سوزون دئدیم تارا سیملر اولدی پارا پارا
یاواش یاواش سیزیلدادی تار آغلادی من آغلادیم
دئدیم کی حق منیم کی دیر باشیمی چکدیلر دارا
طناب کسنده بوینومو دار آغلادی من آغلادیم
ایللر بویو بو جامیدن اوتری دولانمیشام
گورجک سنی ، تمام وجودوم سن اولموسان
سنسیز ولی ، اوزومده اوزومدن تالانمیشام
سنلی گونش لریم منی ایزلیر آداخلی تک
نئیلیم من عاشقم ، سنی تکجه اینانمیشام
عشقیم یالان دئییل منه بیگانه سویله مه
مجنون کیمی دالینجا گزیب چوخ دولانمیشام
سنسن منیم ازل سوزومون سون حکایتی
سن ناز ائله ، کی من سوزوم اوسته دایانمیشام
عالم بیلیر کی اوزگه خیالی باشیمدا یوخ
عشقیم بو دور کی عشقین ایچون چیرمالانمیشام
من وار یوخو اودوزسام اگر سنلی گونلره
یوخدور غمیم کی سنله حیاتی قازانمیشام
قوی باشیوا اوزوم دولانیم مین نیازیله
یاندیر یانیم کی یانماق ایچون گر یارانمیشام
بیر گون گلر دئیر کی « سامع » ده گئتدی گل
گئتماق گرک ، قالماغا واخت یوخ ، یوبانمیشام
عزیز دوستوم ایل قیزیندان تشکورلر
آنا یوردوم، آنا وطن
گول اوزووه، حسرت قالیب
سن سیز، گلدیم جانا، وطن
مین داوادا، مین دویوشده
بولاشمیسان قانا، وطن
کیم دور سنه، ایری باخا؟
کیم دور، سنی دانا، وطن؟
جانیم اولسون، سنه قربان
آذربایجان، آذربایجان
بسله میسن قوجاغیندا
حیدرخان تک، قهرمانلار
دیواریندان، داشلاریندان
توکولوبدی، سئل تک، قانلار
کوراوغلونون، نعره سیندن
قورخوب، قاچار، شاهلار، خانلار
خلق میزه، ایلهام وئریر
آدلی، سانلی، ستارخانلار
ایگیت اوغلون، حسین باغوان
آذربایجان، آذربایجان
آخشام چاغی، اوبالاردا
سرین سرین، یئل لر،اسر
گدیک لری، دوتوپ دومان
دره لرده، قوزی،مئلر
باغچالاردا، عاشق آلما
داغلاریندا، جیران، گزر
آلمالاری، آغاجلاردان
خمار گوزلی، قیزلار، د ره ر
هرطرفین، باغ دور، بستان
آذربایجان، آذربایجان
تاریخ لره، سالدیم نظر
وار سنده، مین لر،قهرمان
بابک لره، اولموش وطن
ستارخاننان، قالمیش نشان
داوا گونی، میدان لاردا
دوشمن لره، قارشی دوران
دوشمن، اگر ئولدورسه ده
ال چکمه رم، سندن، اینان
سن سن منه، روح وروان
آذربایجان، آذربایجان
شاعیر"حسن جداری"
آپاریر روحومو هارا گؤزلرین،
قارا بیر محبس دیر قارا گؤزلرین،
بوراخ گؤزلرینین حبسیندن منی.
یاندیریب یاخماقدا اؤد قودرتی وار،
تکجه من بیلیرم نه حیددتی وار،
آخی، جزانین دا بیر مدتی وار،
بوراخ گؤزلرینین حبسیندن منی.
قالدیم جاذیبه نده بیهوش کیمی یم،
مرحمت گؤزله ین باخیش کیمی یم،
قفسه سالینمیش بیر قوش کیمی یم،
بوراخ گؤزلرینین حبسیندن منی .
خسته اولسام، داوام سن سن
آغاج اولسام، هاوام سن سن
اورک ائویم سنسیز تالان
آنا یوردوم، آذربایجان
جئیران اولسام ، سن داغیمسان
بولبول اولسام ، سن باغیمسان
سونبول اولسام ، تورپاغیمسان
سرین سولار ، سند ن آخان
آنا یوردوم آذربایجان
آغ بولوتلار ، یور قانیندی
مرد اوغوللار قوربانیندی
یول گورسدن ، قورآنیندی
دوشمن لری ، درده سالان
آنا یوردوم آذربایجان
من آرازام ، سن خزرسن
آغیزلاردا ، چوخ گزرسن
هر آفت دن ، بر حذر سن
قار-یاغیشلار ، سنه یاغان
آنا یوردوم آذربایجان
قول-قانادیم ، هوسیم سن
یورولمایان ، نفسیم سن
من اوره یم ، قفسیم سن
منه دایاق ، کومک دوران
آنا یوردوم ، آذربایجان
من قوش اولسام ، سن پریم سن
زرگر اولسام ، سن زریم سن
عاشیق اولسام ، دیل بریم سن
عاشیق لری ، سای سیز اولان
آنا یوردوم آذربایجان
گوزل لرین ، گوزلی سن
داد لی-دوزلو مزه لی سن
شاعیرین شعر ، غزلی سن
آدین سنین ، دیلده قالان
آنا یوردوم ، آذربایجان
رامین دوستومدان تشکورلر
گؤرنه دوشوب نامردلره دونیامیز
کابوس اولوب تمام شیرین رویامیز
گنده چکیب نامرد الی دریامیز
باغدا داها نغمه چکمیر قناری
ظلمت دوتوب بوتون گوشه کناری
داغ دیبینده آغلاییرلار بولاغ لار
یانیر آمما ایشیق وئرمیر چراغ لار
ناله سسین ائشیتمه ییر قولاغ لار
خالقیم گئنه گئدیب شیرین یوخیا
فرصت وئریر دشمن تورون توخیا
کولک اسیر خالق اوره یین دوندوروب
اولان قالان امید اوتون سؤندوروب
بیرچک لره آرزی کولون قوندوروب
الله قویما ظلم ائوی آباد اولسون
ظلمت بیزیم اؤلکه میزه یار اولسون
دشمن دی بو دوست پالتاری گئییب دیر
اؤزون خالقا مشفق چوبان دئییب دیر
ایندیه جک مین لر قویون یئییب دیر
یئرتجی قورت واختی دیر کی یئخیلسون
یئر اوزونده بیر ائویم وار
پنجره سی گونشه
نغمه دئییب قوشلار قونار
پنجره مه همیشه
یئر اوزونده بیر ائویم وار
مین زحمت له قورموشام
اوردان ایکی کؤرپه قارتال
بویودوب اوچورموشام
یئر اوزونده بیر ائویم وار
اوجاقی دائیم یانار
اونون سؤنمز شعله سیندن
اورییم ایشیقلانار
یئر اوزونده بیر ائویم وار
خاطیره لر مسکنیم
ایلقاریندا دوز اولانا
آچیق دیر قاپیم منیم
یئر اوزونده بیر ائویم وار
اوردا نئچه ایللر دیر
طالعی بیر آرزوسی بیر
ایکی شاعیر عمر ائدیر
یئر اوزونده بیر ائویم وار
اوردا غمیم سئوینجیم
اوردان قدر ال چاتمایان
ایل لره عمور کؤچوم
یئر اوزونده بیر ائویم وار
سانکی خیالا دالمیش
او منیم ایچون ان مقدس
ایستی آشیان اولموش
یئر اوزونده بیر ائویم وار
باتماز طوفان لار اونا
بینؤره دن باغلی دیر او
بو وطن تورپاغینا ...
بو وطن تورپاغینا ...
یازی نین آردی
شفای وصل قدرین ، هجردن بیمار اولاندان سور
زلال ذوق شوقون ، تشنه دیدار اولاندان سور
لبین سرین گلیب گفتاره ، من دن اؤزگه دن سورما
بو پنهان نکته نی بیر واقف اسرار اولاندان سور
گؤزو یاشلی لارین حالین ، نه بیلسین مردم غافل ؟
کواکب سرینی ، شب تا سحر بیدار اولاندان سور
خبرسیز اولما فتان گؤزلرین قیدین چکن لردن
خبرسیز مست لر بیدادینی ، هشیار اولاندان سور
غمین دن شمع تک یاندیم ، صبادان سورما احوالیم
بو احوالی شب هجران ، منیم له یار اولاندان سور
خراب جام عشقم ، نرگس مستین بیلیر حالیم
خرابات اهلینین احوالینی ، خمار اولاندان سور
محبت لذتین دن بی خبر دیر زاهد غافل
فضولی ، عشق ذوقون ، ذوق عشقی وار اولان دان سور
بیر گویرچین کیمی دنسیز له میشم
بولبولم ، یازدا چمنسیز له میشم
اسکی دن شانلی شرفلی ائل ایدیم
ظالیمه قارشی آمانسیز سئل ایدیم
ذیروه سی چنلی دومانلی بئل ایدیم
ایندی مدت دی کی چن سیز له میشم
دردیمین یوخ آدی عنوانی دئسم
حیرته دالدیرار انسانی دئسم
باشقا سوزلرله بو معنانی دئسم
اوز دیاریمدا وطنسیز له میشم
درد منی یاندیریر ،آمما آدی یوخ
دئییرم من بئله منسیز له میشم
ای منیم من لیگیم ، ایمدادیما یئت
بیرجه گل ،منله گوروش ، دادیما یئت
منی باس باغرینا ، فریادیما یئت
بیلمیسن کی نئجه سنسیز له میشم
ایستک لی دوستلاریمدان بیری ایندی سوئد مملکتینده یاشاییر . اؤزی تبریزده آنادان اولوب و ییرمی بئش ایل اوردا یاشاییب ، سونرا سوئده گئتمیشدیر . آذربایجانلی اولاراق ، درین دویغولو سئوگی سی واردیر آنادیلینه و آنا توپراقینا ! ایندی ییرمی ایله یاخین دیر کی غربت ده یاشاییر . بیر نئچه گون بوندان قاباق ، بیر مکتوب آلدیم کی تبریزی بیرداها گؤرمک ایسته ییردی . مکتوبونو حزین حزین جمله لرله باشلاییب گؤزل شعرلر له سون قویموشدو . فیکیرله شیرم کی مکتوبون جاوابینی بئله باشلاییم :
گوزل مکتوب دئنن هاردان گلیرسن
اوره گیمده اولان دردی بیلیرسن
آغلادیرسان گؤز یاشیمی سیلیرسن
آه نه یامان آلوولانان کؤزون وار
اولما ینه آنادیلده سؤزون وار
یولون اوسته نئچه داغدان کئچمیسن
اوراخ اولوب نئچه خرمن بیچمیسن
نئچه بولاق گؤروب سویون ایچمیسن
واللاه بیری آذر یوردونا چاتماز
من بیلیره م دونیا باتسا ، او باتماز
آذر ائلی وورغونی دیر داغلارین
گوی بورونن کولگه سالان باغلارین
آراز سویون مارال اؤپن چاغلارین
آه نه گؤزل گول چیچکلی درؤن وار
بیر سوروده آغون بوزون قرؤن وار
سندن الهام آلیب ماهنی قوشانلار
کول دیبیندن قالخیب قاچان دوشانلار
کوراوغلی تک ظلمه ساری جوشانلار
یوخدی هئچ نه گؤزلریمده تای سنه
بوللی باخیب گؤنده ره رم پای سنه
ائل شاعری " شهریار " ین کؤچوب گئتدیگی گونون ایل دؤنومی ایله باغلی ، آذربایجانین ایگیت شاعری " عاصم اردبیلی " نین شهریاریم عنوانلی شعری بوردا گتیریرم . من نه زامان اونو اوخودوم ، گؤزلریم دولدو . بو شعرده یاشایان دویغونو چوخدان دیر اؤزگه شعرده تاپا بیلمیرم . تقدیم ائدیرم اولو شاعریمیزین یادی ایله ...
شاعریم ، شهریاریم ، افتخاریم ، سئومه لی یاریم
آی منیم شان و وقاریم
گئتدین حیدر بابانین ذیروه سینی سیس دومان آلدی
باغری قان لاله لرین شاختا ووروب ، قار بوران آلدی
سنی بیزدن زامان آلدی
نه یامان گونده بو داغلی ائلین آرامینی آلدین
اؤزون آق کورکی گئییب ائل باشینا قاره نی سالدین
گؤیدن ایلهامینی آلدین
اولما " اولدوز سایاراق " انتظاری باشه یئتیردین
اولما سورگون یاشایان قارداشی قارداشه یئتیردین
اولمایا آیری دوشن قاره گؤزی قاشه یئتیردین
اللری باشه یئتیردین !
سن کی آذر ائلینی آتمازیدین ، نولدوکی آتدین ؟
سن کی " گؤزلر یاتاراق " یاتمازیدین ، بس نیه یاتدین ؟
سن کی یادلاره ائلین ساتمازیدین ، اولمایا ساتدین ؟
نییه اولدوز کیمی باتدین ؟
کیمی دوتدون ، بیزی آتدین ؟
کؤنلوموزده ینه قات قات یاتیشیب داغلار اوجالدی
دییه بیللم اوجالیقدا ساوالاندان دا باج آلدی
دن دوشوب ساچلارا زر تئللی گلین لر ده قوجالدی
نه بیلیم بلکه ده شیطان ینه دیرناغینی دیرناغینه چالدی
نفاقین بذرینی اکدی ،
هیجرانین طرحینی تؤکدی
بیر زامان حافظین عطرین ائلیمیز سندن آلاردی
زهره چنگ الده دوتوب صوبحه دک ایواندا قالاردی
سن اوخوردون او چالاردی ،
ظلماتین باغرینی یاردیقجا ، گؤیه سس اوجالاردی
عالمه لرزه سالاردی
طبعی نین ساغری داشدیقجا ، یئره اینجی جالاردی
شعری شعر اوسته قالاردی
بیر زامان سن ائلیمین نغمه قوشان بولبولو اولدون
بیر زامان یوردوموزون عطر ساچان سونبولو اولدون
گئتدین آذر ائلی نین بیر یارالی نیسگیلی اولدون
" حقه دوغرو نه قارانلیق ایسه ائل مشعلی اولدون "
دئدیگین حوری لره ایندی گئدیب سئوگیلی اولدون
ابدیت گولو اولدون
الی بوش گئتمه دین آنجاق ، ائلیمیزدن یاز آپاردین
سن ادب باغچاسی نین گول چیچکیندن ناز آپاردین
حوری لر بزمینه سؤزلو سینه ن ایچره ساز آپاردین
شوریله شهناز آپاردین ،
دئمیرم چوخ ، آز آپاردین ...
نئجه سن سیز یاشاسین ائل لرین اوغروندا جوشانلار
کیمدن ایلهامینی آلسین حایاتا نغمه قوشانلار
کلمه لر له دوتوشانلار
گئجه گوندوز چالیشانلار
چالیشارکن آلیشانلار
سن گئدن دن ، ادبیات باغی نین گول لری آغلار
ساری سونبول لری آغلار
اولکه میز یاسه باتاندان ، سونا بولبول لری آغلار
کوکره ییب قانلی آراز ، کور چایی نین سئل لری آغلار
عاشیقین گؤزلری آغلار
سازینین سؤزلری آغلار
موغانین دوزلری آغلار
اوتای آغلار ، بوتای آغلار
ماوی گؤی لرده آی آغلار ...
سنده دستانینی قوشدون او ایگید شانلی سهنده
باشی توفانلی سهنده
دوندو حیدربابانین قصه سی دستانلی سهنده
اوره یی قانلی سهنده
ده لی جیرانلی سهنده
یئنی دن داردا قالیب ، سانکی بیر اصلاندی ، باغیردی
داغلانار کن اوره یی داغلاری امداده چاغیردی
قوجا حیدربابامیز داغلاناراق ، اولدو دایاق سیز
اوبا سسدن دوشره ک ، قالدی اوره ک لرده قولاق سیز
ساری سونبول لرینی شاخدا ووروب بیچدی اوراق سیز
اود دوتوب یاندی اوجاق سیز ...
آرازین آیناسی کاسلاندی ینه غمله یاناشدی
دوشلریندن ساوالان میثلی سهندین سودو قاشدی
ینه غم لر قاطاری توزلو یاناقلاردا ایز آشدی
گؤزلرین کاسه سی داشدی
سئل اولوب باشلاری آشدی
قارا یئل اسدی خیالین آتی دوز یولدادا چاشدی
آمما حیدربابانین شهرتی دونیایا یاییلدی
شهریار باتدی سا ، یوخ عیبی ، یاتان گؤزلر آییلدی
ایل لر آی سیز یاشادی اؤلدوکی اولدوزلو ساییلدی
اوزو گئتدی آدی قالدی
آغزیمیزدا دادی قالدی
دئدی حیدربابایا ، دونیا یالان دونیادی آنجاق
شهریارداندا اثر قالسا ، قالار بیر آدی آنجاق
او آدی اولماز اونودسون وطنین اولادی آنجاق
باشینا آند ایچر ائل لر
اونا مسکن دی کونول لر
پایلایار عطرینی گول لر
آپارار هر یانا یئل لر
سسینه سس قوشو سئل لر
قیرا زنجیرینی اصلانلاریمیز قالمایا داردا
جوشا غیرت قانی بلکه بو سویوق قانلی داماردا
یاشایاق شانلی باهاردا
محو اولا شاخدادا قاردا
کاروانین باشچیلینی چالدی اجل چنگی آپاردی
او گئنیش روحونا دونیا قفسی بیلدی کی داردی
آخ نه توفان ، کی ادب باغچاسی نین ایچره قوپاردی
اوکی اولدوزلارا سوز اینجی سی مین غمزه ساتاردی
سوزه ن اولدوزلارا دوندو ، عومرونون مشعلی سوندو
او همان سلطان ایدی خدمته چکمیشدی صبانی
طی ائدن کون و مکانی
دوگه سلطان ریاضی قاپوسون صبح زامانی
تاپا علمین آتاسین سیرده اندیشه باغیندا
اونا مین نکته نی آیدینلادا ان خسته چاغیندا
دییه ، دشمن گتیریب دیر اله فرضیه نی اوستاد
آتمین بومبی ائدیر عالم انسانلیغی برباد
اوز نبوغونله اوره ک لر ائوینی ائتمه سین آباد
جنگین عفریتی چکر کامینه انسانلاری بیر گون
بویایار آل قانا دونیانی آخان قانلاری بیر گون
او همان باغبان ایدی ، گول لری ایستردی تیکان سیز
دده قورقود کیمی داغلار باشین ایستردی دومان سیز
او همان گوهر ایدی عالم امکان دا مکان سیز
جانلی ایستردی اووی ، اووچونو جان سیز
یوردون ایستردی خزان سیز
او همان قارتال ایدی کهلیگی سالمازدی نفسدن
اوخیان بولبول ایدی باد خزان سالمادی سسدن
باغیران اصلان ایدی ، واهمه ائتمزدی قفسدن
قوجامان شاعریدی ، شعرین آییرمیشدی هوس دن
سوزونه عشقی واریدی
اؤزو آلاهه ساریدی
شانلی حیدربابانین تورک ائلینه یاز نوباری ایدی
دادلی – دوزلو غزلی ، کوتله لرین شام ناهاری ایدی
سوزو دوزگون عیار ایدی
گئجه لر صوبحه کیمین همدمی توزلو سه تاری ایدی
تاری عمری ایله یاری ایدی
" عاصمین " ده باشی نین کؤلگه سالان شهریاری ایدی
آمما افسوس بویاز شهریارین سون باهاری ایدی
اولدوز ساياراق گؤزله ميشم هر گئجه ياري
گئج گلمه ده دير يار يئنه اولموش گئجه ياري
گؤزلر آسيلي يوخ نه قارالتي نه ده بير سس
باتميش قولاغيم گؤر نه دؤشورمكده دي داري
بير قوش ‹آييغام› سؤيله يه رك گاهدان اييلده ر
گاهدان اونو دا يئل دئيه لاي لاي هوش آپاري
ياتميش هامي بير آللاه اوياقدي داها بير من
مندن آشاغي كيمسه يوخ اوندان دا يوخاري
قورخوم بودو يار گلمه يه بيردن ياريلا صبح
باغريم ياريلير صبحوم آچيلما سني تاري !
دان اولدوزو ايستر چيخا گؤز يالواري چيخما
او چيخماسادا اولدوزومون يوخدو چيخاري
گلمز تانيرام بختيمي ايندي آغارار صبح
قاش بئيله آغارديقجا داها باش دا آغاري
عشقين كي قراريندا وفا اولماياجاقميش
بيلمم كي طبيعت نيه قويموش بو قراري
سانكي خوروزون سون باني خنجردي سوخولدو
سينه مده اورك وارسا كسيب قيردي داماري
ريشخندله قيرجاندي سحر سؤيله دي دورما
جان قورخوسو وار هركيم اوتوزموش بو قوماري
اولدوم قارا گون آيريلالي او ساري تئلدن
بونجا قارا گونلردي ائدن رنگيمي ساري
گؤز ياشلاري هر يئردن آخارسا مني توشلار
دريايه باخار بللي دير چايلارين آخاري
از بس مني يارپاق كيمي هجرانلا سارالديب
باخسان اوزونه سانكي قيزيل گولدو قيزاري
محراب شفقده اؤزومو سجده ده گؤردوم
قان ايچره غميم يوخ اوزوم اولسون سنه ساري
عشقي وار ايدي شهريارين گوللو چيچكلي
افسوس قارا يئل اسدي خزان اولدو باهاري
بو شعری " سارای " درگی سیندن کی اردبیل ده چاپ اولونور گتیرمیشم . یازانی لطفعلی فیکرت بیله سوار دان گوندرمیش دیر .
اوره گیم باغلی بیر قارا تئل ده دیر
بئله بیر گوزل لیک بیزیم ائل ده دیر
سازلی دیر سؤزلی دیر مین عاشیقلی دیر
کؤنول گؤزل لره دولاشیقلی دیر
هنر بو دیارا یاراشیقلی دیر
بئله بیر گؤزل لیک بیزیم ائل ده دیر
بوتون گرامه لی دیر اوباسی ائلی
زامان دفترینده آغاران تئلی
منه وارلیق اولان آنامین دیلی
بئله بیر گؤزل لیک بیزیم ائل ده دیر
بوتون اوره ک لرده قالیب بو عنوان
دییب وطن اوغلو بو سؤزی هر آن
نه گؤزل یاراشار موغانا جیران
بئله بیر گؤزل لیک بیزیم ائل ده دیر
قیشلاقی وار اوباسی وار بو ائلین
سای سیز ایگیت بالاسی وار بو ائلین
خان چوبانی ساراسی وار بو ائلین
بئله بیر گؤزل لیک بیزیم ائل ده دیر
سهنگی چیگنینده نازیلان هله
گلیر بولاق اوستن یار گوله گوله
مین اوره ک باغلانیب قارا بیر تئله
بئله بیر گؤزل لیک بیزیم ائل ده دیر
چیچک لر قول بویون اولوب ساللانیر
باخدیقجا دونیادان بشر ذوق آلیر
اوتوروب بیر یاندا چوبان نی چالیر
بئله بیر گؤزل لیک بیزیم ائل ده دیر
آلاچیق هم کؤمه بیر ویقار بیزه
آران یایلاغی میز اعتیبار بیزه
مینیب آت بئلینده گلیب یار بیزه
بئله بیر گؤزل لیک بیزیم ائل ده دیر
حاق سلامی هم چوره گی دوزو وار
یاشماقلار آلتیندا مین اولدوزو وار
حیالی عصمتلی گلین قیزی وار
بئله بیر گؤزل لیک بیزیم ائل ده دیر
بوداغ لار دؤشونده گئچمیشیمیز وار
عشقین سینه سینده اؤروشوموز وار
ساوالان لا هئله گوروشوموز وار
بئله بیر گؤزل لیک بیزیم ائل ده دیر
لاله لر تک باغریم ائوی داغلی دیر
دوگون دوگون عشقیم سیزه باغلی دیر
فیکرت ده بو ائلین هنر اوغلو دیر
بئله بیر گؤزل لیک بیزیم ائل ده دیر
بو شعری قاراباغلی" حسن میزه " یازمیشدیر . قاراباغ دا و گؤیچه ده باش وئرن محاربه چوخلارین دیدرگین سالیب و اؤز ائلیندن اوباسیندان آییریب دیر . بو شعر ده شاعیر گئچمیش گونلرین یادا سالاراق ، اؤز دوغما دیارین اوخشاییر و گؤزل تشبیه لردن ایشلدیر . گون او گون اولسون آذربایجانیمیزین بو حیصه سی ده اؤز مطلق آزادلیغینی اله گتیرسین ... یاشاسین گؤزل آذربایجان !
اوشاقلیغیم ، ان خوش چاغیم
سنده گئچیب سنده داغلار
اتگینده باغچا باغین
قالیب مندن گئن ده داغلار ...
هانی او اوغوز ائل لری
نه دن سولوب دیر گول لری
نیه لال اولوب دیر دیل لری
سوسما دیل لن سنده داغلار ...
یوردومدا ائلین گؤرونمور
اوجاق لارین یانیب سونمور
یان توتک ین سسی گلمیر
دؤز بو درده سن ده داغلار ...
گؤیچه گؤل دن دومان ائنه
گؤی تپه دن چن سورونه
یاغیشدان سونرا گؤرونه
گؤی قورشاغی سنده داغلار ...
قوزی قولاغی دوزنان اووام
قار آلتیندان یارپوز ییغام
دوست تانیش نان مجلس قورام
یاتام قالام سنده داغلار ...
سما اوجا ائنن میرم
قوجاغینا گلن میرم
سنی قویوب گئدنمیرم
روحوم قالیر سنده داغلار ...
لاله لر اؤرپک شالین دیر
چیچک لر خالچا خالین دیر
" حسن میرزه " قوناغین دیر
ده قالسین می سنده داغلار ... ؟


c: text/html

text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
Filed under: آذربایجانی موزیک لر Azərbaycan müzikləri Etiketlənmiş: | ay bəri bax mp3,ayrılıq,azeri mp3,cavid tebrizli,pəncərədən daş gəlir mp3,Tebriz mp3,Təbriz,موزیک آیریلیق,موزیک دالغالار,موسیقی آیریلیق,موسیقی آذربایجان,چاغیریرام گل,یالنیز,یالنیزام یالنیز آهنگی,پنجره دن داش گلیر,yalnız mp3,آهنگ های آذربایجانی,آهنگ یالقیزام یالقیز,آهنگ گل گل,آهنگ ائله بندم,آهنگ بو گئجه,آهنگ دالغالار,آهنگ داریخیرام,آهنگ داغلاردا دومان,آهنگهای جاوید تبریزی,آی فریبا,آی پری باخ,ترانه آیریلیق,جاوید تبریزلی,جاوید تبریزلی موزیک,جاوید تبریزی دانلود,خومار گوزدن یاش گلیر آی بری باخ,دانلود آهنگ پنجردن داش گلیر آی بری باخ,دانلود آهنگ آی بری باخ,دانلود آهنگ آیریلیق جاوید تبریزلی,دانلود آهنگ آخشاملار,دانلود آهنگ آذری,دانلود آهنگ آغلاتما منی,دانلود آهنگ تبریز,دانلود آیریلیق,داریخیرام

robotstxt: allowed

filter: keep


text:
انور اردبیلی
حاج قدیر جلیل زادگان فرزند حاج یوسف متولد سال 1310 یکی از شاعران خوش قریحه عاشورایی است که در دوره تحصیل از شاگردان ممتاز بوده با داشتن استعداد درخشان ، به تشویق پدر خویش به شغل آزاد روی آورد ولی از مطالعه در زمینه مسائل مذهبی ، اخلاقی و متون کلاسیک ادبیات فارسی و آذری غفلت نورزید . از 15 سالگی به شعر و شاعری دل بست و در میان شیوه های مختلف سخنوری ، مرثیه سرایی و سوگچامه پردازی را برگزید و در این مسیر از مکتب شعری پیشکسوتان بزرگ بویژه حاج یحیوی بهره ها برد و این امر در افزایش ملاحت بیان و بلاغت کلام و فصاحت پیامهای شاعرانه اش تاثیر گذاشت
انور اردبیلی در زمان حیات خود 10 جلد کتاب حاوی اشعار فارسی و ترکی آذری
به اسامی زیر به چاپ رساند :
جلوه عاشورا ـ انقلاب کربلا ـ مردان جاوید یا چهارده معصوم ـ یادگار انور ـ پیام عزا ـ قیام زینب ـ حماسه شهدا ـ افق شهادت ـ فریاد خون ـ سیمای عاشورا
ضمناً مجلدات 11 و 12 آثار نامبرده به نامهای صدای عاشورا و آخرین یادگار توسط بازماندگان آن فقید سعید چاپ و منتشر شده است . استاد انور اردبیلی در روز ششم اردیبهشت سال 1371 دچار سکته مغزی گردید و سرانجام در اول خرداد همان سال دار فانی را وداع گفت .
یادش گرامی و روحش شاد
منبع
******
گلین اشکیله یازاق، یۆزده رموز-ی-مئحنی
باشلێیاق قاسیمێن آدیله بۇ گۆن سر سخنی
مجلیسه دعوهت ائدهک شخصاً ایمام-ی-حسنی
ساخلاسێن مد-ی-نظرده هر اۆرهک داغلێیانێ
واردی گؤرسۆن نقهدهر؛ قاسیمینین آغلێیانێ
گرم ائدیب قاسیمین عئشقی بیزی باشدان آیاقا
الیمیز یئتمیر افسوس اوْ حنالی اوْتاقا
حجلهگاهینده ایراده ائلییهک آغلاماقا
بۇ یئری خئیمهی-ی-شاه-ی-شُهدا فرض ائدهریک
قاره کؤینهکله موبارهکدی توْیۇن عرض ائدهریک
توْی لیباسون، کفهنه توْی گۆنۆ تبدیل ائتدون
مرگی پیشواز ائلهییب، جنگه زرهسیز گئتدون
ائی وفا مجلیسینین شمع-ی-فروزان شییهمی
یوسفه نیسگیل اوْلان طرّهسینین پیچ-وْ-خمی
اکبرین راه-ی-شهادهتده اوْلان همقدهمی
نامزد عئشقینی بئلمهرره یادیندان چێخادان
مجلیس-ی-وصلهتینی آتلار آیاقێندا تاپان
صبریده قوْیدۇ، زولیخانی عروسون حئیران
نیده سن گزدون، اوْ صحرانی گزیب سرگهردان
نیسگیلیزله دولۇدۇ سینهی-ی-صندوق جاهان
پشت-ی-پا وصله وۇرۇب، صبریله یۇمدۇز گؤزۆزۆ
دیللهره سالدێ زمانه نئجه گؤر توْی سؤزۆزۆ
قوْشار: انور اردبیلی
******
اهل-ی-اخبار مقاتیلده یازێب بۇ خبری
مرغ-ی-روحین ائشیدهن وقته سینیر بال-وْ-پری
یاندێران سؤزدۆ سالێر رقّته قلب-ی-بشری
شام ویرانه اوْلان گۆنده ورود اُسراء
یۆز وئریب قاسیم-ی-شهزادهیه بیر آیرێ بلا
خط-ی-سیر-ی-اُسراء دوْلمۇشۇدۇ میللتیله
هرزه عورتلریله، مردُم-ی-کم همّتیله
جشنه مشغولیدی شهر اهلی نه کیفیتیله
گه باخۇردێلا یوْلۇن ساغینه، گاهی سوْلۇنا
گؤزلری منتظریدی اُسرانین یوْلۇنا
ناگهان شهره ورود ائیلهدی بیر تیپ سوار
اُمراء اوّل-ی-صفده گؤرۆنۆب مست-وْ-خومار
ائتدی تشویق اوْ سرکردهلری فرقهی-ی-نار
مرحبا صوتی بلند اوْلدۇ گؤگه هر یاندان
مرکب اۆسته سئوینیب فخر ائلهدی شئمر-وْ-سنان
ازرقین زوجهسی بیر غرفه ده ائتمیشدی مقام
اُمرانین صفینه باخدێ اوْ ناپاک حرام
گؤرمهدی همسر-ی-خونخوارینی تئز ائتدی قیام
اوْلدۇ آگاه اوْ ملعونه طریقت خطره
غرفهنین پلّهلرین سرعتیله ائندی یئره
اؤزۆنۆ شئمر-ی-دغایه یئتیریب آلدێ خبر
هانێ ازرق؟ هانی اوْغلانلارێم ائی منبع-ی-شر
گؤرمۆرهم هئچ بیرینی ائیلیرهم اطرافه نظر
اؤزلرین شامه اوْلار، فکر ائلئییردیم یئتیرهر
سن کیمی هر بیریسی نئیزهده بیر باش گتیرهر
دئدی غفلتده سن عورت خبرون یوْخدۇ مگهر
دؤرد جاوان اوْغلۇوۇلان ارزقی ائی خاک سییهر(سیر)
بیر اوْن اۆچ سیننیده اوْغلان ولی مردانه سییهر
رمهی-ی-روبههه حمله ائله بیل شیر ائلهدی
بیربهبیر ییخدی یئره طُعمه-ی-شمشیر ائلهدی
دئدی عورت اؤزۆ بس نوْلدۇ اوْنۇن سؤیله منه
نئیلهدوز سیز منیم اوْغلانلارێمی اؤلدۆرهنی
دئدی آهۇ کیمی یێخدێق اوْنۇ دشت-وْ-دمنه
نیگهران اوْلما اوْقدری، اوْنا دگمیشدی یارا
عموسی ائیلییهبیلمیردی خییامه آپارا
دئدی گؤستهر یارالێ باشێنێ ائی هرزه روان
قاسیمین باشێن اوْنا شئمر-ی-لعین وئردی نیشان
اؤلدۆرۆبدۆر دئدی اوْغلانلارۇوۇ، باخ بۇ جاوان
یارهلی باشه اوْ ملعونه نظر ائتدی بیر آز
اینتیقام آلماسام الان دئدی قلبیم سوْیماز
قایێدێب منزیلینه قێزلارێنا قێلدێ خیطاب
بیخبرسیز بیزی بۇ جنگ ائلهییب خانه خراب
اینتیقامه اوْلۇن آماده دگیل موقع-ی-خواب
یۆزه گؤرمۆرسۆز آنوْز اشکینی حسرهتله الور(الیر)
آتا قارداشلارۇزۇ اؤلدۆرهنین باشێ گلور(گلیر)
دوْلدۇرۇن دامهنوزو سنگ-ی-عداوهتله هامۇز
پیشوازینه گئدین قصد اهانتله هامۇز
نئیزهنی دوْرهلئیین فیکر-ی-خییانتله هامۇز
سنگ باران ائلهیین باشێنێ مقصوده چاتێن
هر داشێکێ آتۇسۇز سعی ائلهیین محکم آتۇن
یاندێرێن ظلمون اوْدیلا اُسرانین جیگهرین
سێندێرێن غصّهلی بولبوللرینین بال-وْ-پرین
غرق-ی-اندوه ائلهیین خانه بئدوش عمّهلرین
یارهلهنمیش باشێنێن نئیزهده آرتسێن یاراسێ
ملهسین ناقه-ی-نوق اۆستۆنده پریشان آناسێ
یئتیریم بۇ سؤزۆ یاربّ نئجه پرده ایله باشا
بیلمیرهم ائتدیله حمله نئچه یاندان اوْ باشا
گؤزۆنۆ یۇمدۇ «سریه» باخا بیلمیری داشا
کیم دؤزهر ایستهدیگین گؤز قاباغێندا وۇرالار
بالا باشێن آنانێن اؤز قاباغێندا وۇرالار
اُسرا بیربیره دگدی، ائله سخت اوْلدۇ محن
سسلهنیب زینب-ی-کبرا باجۇن اؤلسۆن حسن
نه اوْلار، قاسیمیوی گؤرمهگه شامه گلهسن
یوْخدۇ ایمداده گلهن فیکریمیزه سن قالاسان
اوْغلۇوۇ بۇ داش آتانلارێن الیندهن آلاسان
داش آتان شخصلرین درک ائلهییبدیر عمهلین
بوْینۇنۇ چیگنینه حسرهتله قوْیۇب تازه گلین
قاره بختیم دئدی من بیربیرینه وۇردۇ الین
دوشمهنین ایندی فلهک گؤر نئجه قوّتلی قوْلۇن
هر طرهفدهن یۆزۆمه باغلادێلار، چاره یوْلۇن
رئشتهی-ی-عئشقی، عم اوْغلۇ! ائله فیکر ائتمه قێرام
باشۇوۇ داشلێیالار ساکیت-وْ-آرام اوْتۇرام
توْپراغا دَیمیر الیم، باشیمه توْپراق سوْوۇرام
یانێرام اوْدلانێرام، باشۇوا ائتدیگجه نظر
پر شیکهسته قۇشا تشبیههم الیمدهن نه گلهر؟
دؤزمیشهم شامه کیمی هر محنه دینمهمیشهم
زجر چوْخ قمچی وۇرۇب یوْلدا منه دینمهمیشهم
غرفهلردهن باشێما کۆل تؤکهنه دینمهمیشهم
چوْخدۇ دردیم نه روا آیرێ سیتهم باشلێیالار
من باخێرام نئزهنین اۆستۆنده سنی داشلێیالار
یوسئفیم غملی زولیخایه نیشان وئر اؤزۆوی
گؤزۆمه تیرهدی دونیا نه یۇمۇبسان گؤزۆوی
شامێن اهلی ائشیدیب اوْلما سنین توْی سؤزۆوی
اوْدۇر ایستیلله تسلّی اوْلا غم یوْلداشۇوا
داش آتێرلار سنه یا نُقل سپیرلر باشۇوا
کۆل ائدیب حیجلهمیزی آتهشیله اهل-ی-قیتال
نه دانێشدێم سنیله، اوْلدۇ نه گوفتاره مجال
نه گلینلر کیمی سالدێم باشێما قێرمێزێ شال
توْی گۆنۆ تئللریمی شانهی-ی-محنت دارادێ
دئمیرهم چوْخ سؤزۆ الآندا قۇلاغێم یارادێ
قوْشار: انور اردبیلی
******
علی سواره گئدیبسهن، ولی پیاده گلیبسـهن
اوْیان گؤرۆم ندی دردون، نییه عباده گلیبسهن
عبانی ردّ ائله یۆزدهن اوْ شمع-ی-حُسنی آلێشدێر
یامان گۆنۆمدۆ بیلیرسن، بۇ بینوانی دانێشدێر
یاروْندا واردێ اذیّت و یاکی چوْخ یوْرۇلۇبسان
یقین بۇ قدّ-ی-رسایه دگیبدیر اوْخ یوْرۇلۇبسان
آیاق طرفده اوْتۇردۇم تصوّر ائتمه یادام من
بۇ قانلێ چکمهلریوی گرهک اؤزۆم چێخادام من
سینهمین اۆسته قوْیام من بۇ قانه باتمێش آیاغۇن
دانێشدێرام سنی بلکه اؤپهم اوْ قانلێ دوْداغۇن
اۇتانێرام علی اکبر! آتام عبانی یۆزۆندهن
بۇ قاره معجریملهن سالام اوْ قانێ گؤزۆندهن
گرهک آیاق طرفونده اوْلا بۇ قلب-ی-شیکسته
بیبیلرون باخێر آخَر نئجه گلیم باشۇن اۆسته
کنیزدور بۇ مکاندان آنوْن نه عُذریله دۇرسۇن
کنیزلر گرهک اوْغلۇم آیاق طرفده اوْتۇرسۇن
تعجبم بۇ غمون قلبیمه شراره تؤکۆبدۆر
آتوْن بۇ قدّ-ی-رسانی نییه عبایه بۆکۆدۆر؟
بۇ نقشهنی بیلیرهم من، گلیبدی درده چکیبدیر
یارالێ سینوْون اۆسته عبانی پرده چکیبدیر
منی نظرده دۇتۇبدۇر و یا سکینهی-ی-زاری
بۇ فکریلهن کی مبادا گؤزۆم گؤره یارالارێ
باخێب عباسینه بیلدیم ولی نه قدری یاروْن وار
مگر سنین بدنونده سلامت عضو هاروْن وار
بۇ نوعیلهن کی آخان قان، ائدهر بۇ توْپراغێ گۆلنار
بئیله مشخّص اوْلۇر کی منیم ائویمی یێخێبلار
بلا تموج ائدیب گؤر گلیب هایانا چاتێبدێر
یقین سنی گتیرهنده، آتوْندا قانه باتێدێر
یارالانێبسان ائشیتدیم غم-وْ-ملالیله گلدیم
اؤزۆمده بیلمیرهم من، بۇرا نه حالیله گلدیم
قانادێ باغلێ اوْلان، قۇش کیمی بۇ یئرده سێخێلدێم
یوْل اۆسته بیر نئچه دفعه بۇرا گلینجه یێخێلدێم
قارا ساچێم کیمی دونیا اوْلۇبدۇ تیره گؤزۆمده
بیبیلرون منی گتدی یوْخۇدۇ طاقت اؤزۆمده
تعجب ائیلیرهم ای نژاد-ی-هاشمه فاخر
گلیب بۇرا نئجه چاتدێم نییه من اؤلمهدیم آخر
یانێر اۆرهک علی دۇر گؤر بۇ دربهدر نییه آغلار
جاوان اوْغۇللار آنانێ مگر بۇ نحویله یوْخلار
یۇخۇدۇ من گؤرۆرهم یا کی آشکاریدیر اکبر
عبا ایچینده کی سنسن بۇ حالیلهن گتدیلهر
سنی نه حالیله سالدێم یوْلا مینایه گئدهنده
عبا ایچنده گلیبسهن ولی خیامه گلهنده
قێزارمێسان گـۆلـه یاقـوتا اوْخشۇسـان نئجـه گـؤرسن
باخان دییهر توْی ائدیبسهن لیباس-ی-توْی گئیینیبسهن
قۇتارمێیان غم-وْ-دردیم سؤزۆم بۇقلبیده واردێ
جنازهوه یئتیشینجهک اینان کی زۆلفۆم آغاردێ
قاباغۇوا منی عفو ائت گلهنده گلمهدیم اکبر
حرمسراده اوْتۇردۇم اۆزۆمۆ بیلمهدیم اکبر
فدا اوْ گؤزلره لیلا، اوْیان اوْیان نه یاتێبسان
من-ی-فلک زدهنی اوْلما خاطروندهن آتێبسان
گؤزۆم عُذاریمه قانیاش تؤکه مجاز ائیلئیورسن
سسیم قۇلاقیوه یئتمیر و یاکی ناز ائیلئیورسن
اِراده هر یانا ائتسوْن گلیب دالۇنجا سۆرۆننهم
توْیۇن گؤرهنمهدیم امما لیباس-ی-قاره بۆرۆننهم
یوْخۇمدۇ چاره بۇ یئرده پناه صبره آپاررام
کئچیبدی نیسگیلون حدّهن،اۆرهگده قبره آپاررام
یازاندا مُحنتون «انور» گلهر تموجه دردی
بیلیر علی باشۇن اۆسته آنوْن نه نوعی ملهردی
قوْشار: انور اردبیلی
******
ای حسینین دوْغرانان قۇربانێ، اکبر آچ گؤزۆن
سالمـا گـؤزدهن بینـوا لیـلانـی، اکبـر آچ گؤزۆن
عؤمرۆم اوْلسا هر قدهر من آغلارام صبح-وْ-مساء
لیلینی بیر درده سالدۇن ای شبیه-ی-مصطفیٰ
درد-ی-جسمانی دگیل تاپسێن طبابَتلهن شفا
بیر طبیب ایستهر اوْلا روحانی، اکبر آچ گؤزۆن
ای نــژاد-ی-هــاشمیـده نــورس-وْ-رعنــا قــَدیـم
ائیله فکر ائتمه کی گلدۇن، خئیمییه من بیلمهدیم
گلمهگۆن بیلدیم ولی عذریم وارێدێ گلمهدیم
عفو ائله بۇ خانیمان ویرانی، اکبر آچ گؤزۆن
پاییـن-ی-پایـونـده اگلــهشـدیم مـن ای نورستـه گـۆل
چون حیا مانعدی باشۇن اۆسته گئچسهم خوْش دگیل
لاعلاجم سؤیلـه لیـلا باشینه تؤکسۆن نـه کـۆل
گؤرمهرهم اوْل صورت-ی-تابانی، اکبر آچ گؤزۆن
آتش-ی-قلبیمه وۇرمۇش داغ-ی-هئجرانون اتک
یاندێ قلبیم بۇ یانار اوْددان منی بیر یانه چک
توْی ائدیبسهن، خلعتیم بس هانێ، اکبر آچ گؤزۆن
حقّی واردۇر لیلینین گؤزدهن تؤکه خون-ی-جیگر
من سنی مئیدانه بۇ نوعی یوْلا سالدێم مگر
باشۇن اۆسته آچماسئیدی باشێنێ عمّهوْن اگر
زۆلفیمله پاک ائدهردیم قانێ اکبر آچ گؤزۆن
بیـر کنیــزهم بــاوفـــا اکبـــر قبـــول ائتسـوْن منــی
سن بیلیرسن کی نه قدری ایستئییر قلبیم سنی
قلبیمین بـاشینـه ضـم ائتـدیم بـۇ قانلێ چکمهنی
تاکـی شـدّت ائتمــهسیـن جریانـی اکبر آچ گؤزۆن
قانلێ گؤزیاشێم سارالمێش روییمی وئرمیش سئله
قلبیمی سێندێرما ائتمه نااۇمود اوْغلۇم بئله
خواهیشیم واردۇر عبانی گۆل یۆزۆندهن ردّ ائله
بیر منه گؤستهر رُخ-ی-زیبانی اکبر آچ گؤزۆن
ای جمال-ی-عالـم آراسـێ اوْلان شمــع-ی-ارم
یارهوه قان پرده چکمیش قوْیمئیۇر حدّین بیلـهم
بیـر عبــادور رؤیتـا" قێـرمێـز وجـودون گؤرمهرهم
گیزلهدیبدیـر دوْغـرانان اعضـانـی اکبر آچ گؤزۆن
برگ تک قلبیم اسیر، هئجرونده اوْلمۇش قان اوْغۇل
گۆل یۆزۆن گؤستهر آنوْندان ائیلهمه پئنهان اوْغۇل
گلسه شهزاده سفردهن ذبح اوْلار قۇربان اوْغۇل
ائیله قۇربان جانیوه بۇ جانی، اکبر آچ گؤزۆن
ثبت ائدهر «انور» سنین درد-وْ-ملالون دفتره
توشه تا اخذ ائیلهسین دار-ی-فنادهن محشره
زایر اوْلسۇن ایستهر بیرده مزار-ی-انوره
اوْردادۇر چون دردینین درمانی، اکبر آچ گؤزۆن
قوْشار: انور اردبیلی
******


text:
چاغیمیزین ادبییاتینا اؤتری بیر باخیش
ایکینجی بؤلوم:
«سهند»
چاغداش ادبییاتیمیزدا ان بؤیوک تاثیر بوراخان و موباریز شعیرین بانی لریندن بیریسی ایسه موباریز خالق شاعیری، بولود قره چورلو«سهند» اولموش:
دئمیرم اوستون بیــر نژاددانام من
دئمیرم ائللــــریم، ائللردن باشدیر
منیم مسلَکیمده، منیم یولومـــــدا
مللتلــر هامیسی دوستو، قارداشدیر
آنجاق بیـــــر سؤزوم وار، منده اینسانام
دیلیم وار، خالقیم وار، یوردوم، یووام وار
یئــــــردن چیخمامیشام گؤبلک کیمی
آدامام حاققیــــــم وار، ائلیم وار منیم ...
دئییلنلره گوره، بولود قاراچورلو«سهند» یوخاریداکی ایکی بند چارپارانی، پهلوی رژیمینین اوزدن ایراق ساواک مامورلاری طرهفیندن ایستینتاق اولدوقدا، اونلارین سورغولاری اساسیندا، جاواب اولاراق سؤیلهمیشدیر. رحمتلیک سهند تام متانتله، بورنو یئللی مامورلارین، بویالی تؤحمتلرله :«...سن، دولتدن نه ایستهییرسن...؟» ایستینتاقلی سورغولاریندا، :« من، باشقالارلا مقاییسهده، اؤزومو استون سانمیرام و هابئله ائللریمی ایسه باشقا ائللردن آرتیق، اؤتکن توتماییران، بو ناگؤره کی، منیم باخیشمدا، اینامیمدا بوتون اولوسلار، کوتلهلر دوست و قارداشدیرلاردئییر. دئمک باجاریقلی شاعیر، تانری تعالانین «انا خلقناکم من ذکر و انثی و جعلناکم شعوبا و قبائللا لتعارفوا...»[1]آیه سینی چالارلامیشدیر. او، سؤزونون آردینی توتاراق:«...یالنیز، اؤنملی بیر سؤزوم واردیر، اودا بودورکی، منده آدامام، ائلیم، آرخام، یوردوم، یووام و گؤزهلجه دیلیم،... واردیر، یوخسا بیر بیتگی کیمی یئردن گؤیرمهمیشم دئییر.»
سهند، توتالیتئر رژیمین تؤرهتدیی یاساقلیق اثرینده تورکون ادبییات باغینین سوسوزلوق و آمانسیز غاسیرغالارا توتولاراق، سولوب، سارالماسینی گؤردوکده، اورهیی سیزلاییر، نئی سایاغی اینیلدهییر و کمان تکی ملهییر. او، بوتون قاپیلاری قاپالی گؤردوکده، اوستاد شهریارا خطاباً اوز توتوب، اورهیینی بوشالتماق ایستهییر:
...
نه بیلیم بلکهده سولطانیــــم قارداش
ایشین عیبی بیزیــــم اؤزوموزدهدیر
همین بو، ایلقارین دوشگونویوک بیز
گوناه یاد ددا دئییل، اؤزوموزدهدیر
بیر اووج کلک باز، قـــــومار بازایله
پاکباز اولموشوق، پاک اودوزموشوق
مرد اکن، نامــرده، رحم ائله میشیک
ایندی، نامردلره محتاج اولموشوق...
اؤزگه چیــراغینـــا یاغ اولماق بسدیر
دوغما ائللــــــریمیز قارانلیقـــدادیر
یانیب، یانــــدیرمایاق یادین اوجاغین
ائویمیز سویوقدور، قیشدیر، شاختادیر...
سارسیلماز شاعیر چاغی نین سیخیجی، بوغوجو، اؤزو دئمیشکن: دیلینده دانیشانین دیلینی بوینوندان چیخاریرلار، دورومونا باخمایاراق، ده ده قورقود داستانلارینی ایکی جیلد «سازیمین سؤزو» عنوانی ایله اینجهلهییب، چاغلاشدیرمیش، هرداستانین باشلانیشی و قورتولوشونو گؤزهل و اورهک اوخشایان بیر اوزون شعیر ایله بزهمیش، دئمک چاغداش ادبییاتیمیزین گلیشمه سینده اؤنملی آددیملار آتمیشدیر. سهندین «سازیمین سؤزو»ندن علاوه، گؤزه ل و بدیع پئومالاری اوجومله دن، ارمغان، آراز، عزیز شهریارا مکتوب، بوزچیچکی، سووئت قیزی و... کیمی زنگین و بارلی اثرلر آندیرا قالمیش کی، ادبییات سئوهر خالقیمیز اؤزهللیکله صنعتکار، یازیچی، شاعیرلریمیز بو قوتسال اثرلردن دولایی، بؤیوک شاعیریمیزه منتداردیرلار. سون اولاراق، دویاز شاعیرین «بوزچیچهیی» منظومه سینی تقدیم ائدیریک:
بوز چیچهیی
گلدي چپيش كيمي شن، شيطان، ورهوو
نـازلانـا- نـازلانـا اوزومـه باخــــــدي.
الــده نئـچه بـوتـا بـوز چيچهیـــی، او
گـوللــري هوسلن گولــدانا تاخــدي.
« بونلاري يادگار ساخلارسان منــدن»
دئيه- گؤيرچينیم پيـرلادي، گئتــدي.
غمزهسي اوخ كيمي ده یدي سينَمدن،
اوو ايكن اووچوسون اوولادي، گئتدي.
گولداندا بوتالار قالـدي بيـر زامان
گوللري قورودو، تؤكولـدو بير-بير
منيمده ايچيمي دوغرادي هیجران:
بـو نازيـن، ادانين معنـاسي نهديـر؟
منــي بيـر دفعهليك آتيــردي اگـر،
گئـدنـده گول نه يه وئـردي يادگار؟
بيلميردي، بيلميـردي، بيلميـردي مگـر
گول نه قدر عؤمر ائدر، نه قدر ياشار؟!
اونا سؤيـلهمهديــم، دئمهديــم نهدن
دريـلـن چيـچكـدن يادگار اولمـاز!
يوزده گؤزتلهسن، يوزده سو وئرسن،
كؤكونـدن آيـريـلان سارالار، قالماز.
نه بيليم، بلكهده، او، آج مارالين
گوماني بو گوله گليرميش تكجه.
بيرده يارامازا نه يارجي - يارين
صاباحين معناسین بیلئیدی نئجه؟
صاباحسيز کئچمیشدی عؤمرو هميشه،
كدرلر عؤمورلوك، سئوینج لر بير آن
صاباحدان نه اوموب-كوسهجكدي، نه
سحـري سيخينتي، آخشامــي حـرمان.
او، سئللر اوزونده اوزهن بير گولون،
پوتاسينـدا آچان گـولـه بنـزهردی.
هـر آن بـو دهشتلي طالعين، يولون،
داشلی دالغالاري باغـرين ازهردی.
او، سرت قايالارين قـوزو جيـراني،
قورشونلو، پيچاقلي شهرده دوستاق.
بيـر قارين منتلـي چؤرك قـرباني،
هر گئجه بير قوردون ائوينده قوناق.
اؤزو بختــی قارا پريلـر كيمين،
پئشهسي بخته ور دئولره خدمت
قوينو بختهورليك اوجاغي لاكن
نصيبي قارا گون، قسمتي حسرت.
عشقـه، محبتـه سـوسـوز اورهیـــي،
گاه ايكي يه باغلي ،گاه اوچه باغلي،
اومـودو، آرزيسي، عشقي، ديلهیـي،
بيلمز نهيه باغلي، لاپ هئچه باغلـي.
نئجه کی قلبیندن چیخاردی، آتــدی
بورانلی گئجه ده باش آلدی ، گئتدی
غبارلی کؤنولـدن توفان قـوپارتـدی
دومانلار ایچینده ایتدی کی، ایتـدی
بيـر نئـجـه داليجـا دولانـديــم خستـه،
يئـره-گؤيه زنجير سالـديـم، تاپماديـم.
آختارديم، قويماديم داشي داش اوسته،
هـر يانـدان سوراغين آلـديم، تاپماديم.
گون كئچدي، آي كئچدي، ايلده دولاندی،
حسـرتین كـؤنــولـدن آتا بيلمهديـم،
منيـمده سارامــي سئـللــر آپـاردي،
نـدنـسه الينــدن تـوتـا بيـلمهديــم.
اؤزو ايتـدي باتــدي، دومانـدا، چنــده،
گولـوده قـورودو، تـؤكـولــدو، اولسون!
غمـينــي يـادگار ساخـــــــلارام منده،
غم كي، چيچك دئیيل سارالسين، سولسون!
اونودان دئیيلـــم دردين، نيسگيلين،
سهنــد طاقتي وار منــده ده قاللام.
شرينين اؤزوتـك غمــيده شيرين
گئـديبسه مهــريمـي غمينه ساللام.
دونن قار ياغيـردي، باخديـم، باغچا، باغ
سون يارپاقلارينيدا تؤكوب ساچميشدي.
يـالينـجيـابـوتـالار اسيــردي زاغ-زاغ،
لاكین، بوز چيچه یي چيچک آچميشدي!
ائله بيـل بيــر آنــدا عالم دهیيشـدي،
بولودلار دانيشدي، سس گلدي چندن.
ايچيمـه سسلــردن ولـولـه دوشــدو،
« بونلاري يادگار ساخلارسان مندن»!
بوز چيچهیي، منيم سئوگي چيچهیيم،
آلقيش بـو دؤزومـه، ايلقـارا آلقيش!
شاختايا، بورانا كيم دؤزَرميش، كيم؟
سنده گؤر نه درين معنا وارايميش!
قيـزين اورهیيميـن اودونا، قيـزين!
سن، منيم عشقيمين سون باهاريسان.
او گوناهسيز قيزين، پناهسيز قيزين،
خزانــدا گـول آچان يادگاريسان.
سنــــي اورهیيـمـه اَكيـــــرم بـاري،
كؤكسومده کؤك ساليب بوداق آتاسان.
يـاغــديـقجـا بـاشـيمـا زمـانـه قـاري،
هي چيچك آچاسان، چيچك آچاسان!
[1] ـ بیز سیزی یاراتدیق و اوبا ـ اوبا، اویماق ـ اویماق قرار وئردیک ، بو ناگؤره کی تانیناسینیز.


text:
خلق شاعیری « بولود قاراچورلو٫ سهند»
خلق شاعیری « بولود قاراچورلو٫ سهند» و
اونون یارادیجیلیغی(۱۳۵۸-۱۳۰۵) - واحید قاراباغلي
معاصر آذربایجان ادبیاتینین گورکملی شاعیری بولود قاراچورلو سهند ۱۳۰۵ اینجی ایلده مراغه شهرینده بیر ایشچی عایله سینده دوغولموشدور.
شاعیریمیز سهند اولکه میزده اوز وئرمیش بویوک تاریخی حادیثه لرین شاهیدی و میللی حرکاتین ایشتراکچی سی اولموشدور.
بولود قاراچورلو سهند رضا خان استبدادی نین ان قورخونج ایللرینده دوغولوب, بویا باشا چاتدی. او درس اوخوماق اوچون گئتدیگی مدرسه ده اوز آنا دیللینده اوخویوب – یازماق و حتی دانیشماغا حقلی اولماسا بئله, یارادیجیلیغا باشلادیغی گوندن شعر و منظومه سی نین اساس حیصه سینی آنا دیلینده یازماغا باشلادی و عومرونون سونونا قدر ده بو دوزولمز شرایطه باخمایاراق اوز وارلیغی, دیلی, تاریخی, مدنیتی یولوندا یورولمادان و یئنیلمه دن جار چکیب قلم چالدی. آذربایجان ملی حکومت چاغلاری سهند یاخشی نفس چکیردی بو دوورده او بعضی ادبی ییغینجاقلاردا ایشتیراک ائتمک له ادبیات لا داها آرتیق تانیش اولموش و شاعیرلر مجلیسینده دویغولو شعرلر اوخویاردی, شاعرین ایلک شعر نمونه لری ۱۹۴۵-ده تبریز ده بوراخیلان شاعیرلر مجلیسی انتولوژیسینده بوراخیلدی.بای.
بو شعر لرده سسله نن :
تاریخلر بویونجا ای بویوک وطن
یاغیا, دوشمنه اییلمه دن سن
بو گون طبیعت دن ایلهام آلدیم من
کئچدی سحر وقتی بو سوز اوره ک دن
اینسانا روح وئره ن دیلینه آلقیش
او ایللرده , گونئی آذربایجاندا قورولان ملی دموکراتیک ایستکلرینی عمله کئچیرمگه موفق اولدو, بیر ایلدن اوزون چکمه ین بو حکومت رضا خان ایستیبدادینین قوربانی اولدو, لاکین قانا بویانمیش آذربایجاندا کوزه رن اوجاق سونمه دی, شاعیر چوخلو آذربایجان یازیچی لاری کیمی شاه ایستیبداد رژیمینین طرفینده ن حبسه آلینیب, سونرا سورگون ائدیلدی. شاعیریمیز چوخلو شکنجه لره معروض قالدی آمما آنا دیلینه, آنا یوردونا و دوغما ائللرینه وفالی قالاراق, ائللر ایچینده محبت , سئوگی, ایگیدلیک و انسانیت دن نغمه لر قوشوب دستانلار یاراتدی. سهند ۱۹۵۱ ایللرینده دوستاقدا ایکی بویوک منظومه, بیریس « آراز» و او بیریسی « خاطیره» نی یازدی. بو منظومه لرده بویوک بیر خلقین باشینا گلن تاریخی فاجیعه لرده ن سوز اچیر.
شاعیر آراز منظومه سینی بو سوز ایله باشلیر :
من آراز آدیلان
چوخ زاماندیر تانیشام
ان کیچیک یاشلاریمدان
اونو روانلامیشام
قوجا بابام نه واخت کن
بوغازیم آغرییاردی
آراز کئچمیشه م دئیه
بوغازیمی سیخاردی
سوروشاردیم : آی بابا
آراز نه دیر کئچمیسه ن ؟
سویوندان ایچمیسه ن؟
سئوالیمدان بابامین
یاشالاردی گوزلری
اوزونون چیینلرینده
گیزله نردی کدری
اوزومه مایوس, مایوس
باخیب دئمزدی بیر سوز
گورردیم آنجاق اولوب
اونون توکلری بیز- بیز
سونرادا قارداشیمین
آدین قویدولار آراز,
لاکین, اوندا دا منه
آیدینلاشمادی بو راز
آمما اراز بئشیکده
یاتیب ییرغانان زامان
بو سوزلری دینلردیم
آنامین لایلاسیندان:
آرازی آییردلار,
قوم ایلن دویوردولار,
من سندن آیریلمازدیم,
ضولم نن آییردیلار.
شاعر سهند « خاطره» منظومه سینده ایسه ظلم ادونا یانمیش یوردو بئله تصویر ائدیر :
گزیرم چوللری کورا یوللاری,
کولک پیچیلدادیر قورو کوللاری
ادامه مطلب


text:
بسم الله الرّحمن الرّحیم
بیوک تانری آدی ائله
فلک دریای کرامت یا حسین بن علی
طایراوج شجاعت یا حسین بن علی
در ره آزادی و آزاد گی با افتخار
یا فتی عزّ شهادت یا حسین بن علی
با لب عطشان کنار نهر دادی جان خویش
با فتوّت با شهامت یا حسین بن علی
هیجده ساله جوانت پیش رویت داد جان
در ره دین و دیانت یا حسین بن علی
یا قتیل العبره می نالند از بهرت همه
دوستانت تا قیامت یا حسین بن علی
در ره آزادی ما جان خود کردی فدا
جان ما بادا فدایت یا حسین بن علی / گلزار حسینی ص/5
دونن و بوگون کربلا قافله سالا رینین ، حضرت ابا عبدالله الحسین علیه السلامون و اونون وفادار قارداشی حضرت اباالفضل العباس علمدار کربلانین دوغوم گونی دور و نه یاخشی مناسبتی وار بو گون تورک شاعر لرین اربابیندن و امام حسین علیه السلامون نوکریندن ، حاج اکبر خان رزّاقی دن سوز آچا ک .
نئجه اوزومه سوینیرم کی بو اوچومجی ایل دیر کی من حکیم تیلیم خانون عزیز لمه سینده اشتراک ائدیرم و بورادا اوزومه درس اویرنیرم . هامی شرکت ائدنلریمیزه ، شاعرلریمیزه عاشقلریمیزه و عزیز پاسدارلاروموزا وجانبازلاروموزا امام حسین و حضرت ابالفضل دوغومون و پاسدار و جانباز گونینی تبریک عرض ائلیرم .
یارب بو کربلا بو سولان گوللریم منیم
قانه باتیب لا نئچّه دلاورلریم منیم
ائتدیم وفا من عهدیمه ای حیّ ذوالجلال
بو تیغ و نیزه بو بدن انوریم منیم /36
ایرانون ، مرکزی بولگه سینین ، ساوه محالوندا ، حکیم تیلیم خان دان سونرا آدلیم شاعری حاج اکبر خان رزّاقی دیر .اکبر خان رزّاقی مین ایکی یوز دوخسان دوقوز جی (1299)گونش ایلینده ، قاراقان اولکه سی ، مصرقان کندینده ، دنیایه گوز آچوب و سنه ی مین اوچ یوز آلتموش سکّیزده دنیادن کوچوب دیر . رحمتلیک دکتر علی کمالی دن صورا بیر کیمسه اونون تانیتماسونا گوره قلم گزدیر مه ییب و آثارین چاپ ائتمه گه ایشله مه ییب . فقط دکتر حسین گونئیلی جنابلاری اونون تانیتماسونا گوره ایکی اوچ مقاله یازوبلاراما بوگونلر خبر یئتیشیر کی حاج اکبرین آقا زاده سی اونون شعرلرین چاپه یئتیشدیرمگده دیر کی اونا توفیق آرزو ائلیریک و تازه لیقده انشاءالله حاج اکبر خانون دیوانین اوخویاجاقوک .
من حاج اکبر خانی شاعر لرین اربابی ذکر ائله دیم اونا گوره کی اکبر خانون هنرلری آیری شاعرلرده یوخدور و اگر واردور آز واردور . ایلک اوکی اکبرخان بیر اخلاقلی ، دئییب گولن ، طنّاز شاعریدی .
ایکینجی بوکی بیر بویوک خطّاطیدی و گلزار حسینی کتابین اوزمبارک ، گوزه ل خطیییدن یازمیشدی . اوچونجی بو کی تاریخ اسلام و کربلانی چوخ یاخشی بیلیردی .
یاحسین ای ز شرف عالم امکانه زعیم
ای ائدن قانی ائله پرچم دینی تشهیم
تشهیم یعنی بو یاماق رنگ ائله ماق
رحمت و لطفون اولور حال جهانه شامل
یئتیریر گون کیمی کل ّاممه فیض عمیم
آدیوی منشی تقدیر و قضا روز ازل
قیلدی عنوان ائله طغرای شهادت تنظیم
ابتدا مدرسه ی عشقیده کلک آلدین اله
خطّ نسخ ایله بلا مشقینی قیلدین ترقیم
مکتب عشقیده تحصیل ائله دین درس وفا
باش و جاندان اوزمان گئچماقا دوتدون تصمیم
دین یولوندا بدنین اوخلارا اولدی آماج
باشیوی شمر دغا قیلدی قفادن تصلیم
تصلیم یعنی بیخ دن کسمک
ائتمه سیدین گر عطش زحمتینه طاقت و تاب
شیعه لر ایچمزیدی خلد برینده تسنیم
ایلدین خشک لسانین ائله دینی ترویج
یارالی جسمین ائله اولکه ی دینی تفخیم
حاج اکبرخان هم عرب دیلین و هم فارس وتورک دیلین استادلوق مرتبه سینه کیمین یاخشی بیلریمیش و بولار کی عرض ائله دیم آثاروندان گورسنیر . بو لارا علاوه حاج اکبر خان و قارداشلاری حاج حیدر و حاج صفدر تمام عمورلری ظالم لرینن مبارزه ده و ساووشما دا گئچیبدیر و مصرقانلولار بو امره یئتیگ دیر لر .
ایندیه کیمین بیز گلزار حسینی کتابین و بیر بالاجا مجموعه ده کی حتی شعر نو دا ایچینده وار و شهید لره گوره ده شعر دئییلیب بو ، بویوک شاعر دن گورموشوک که مرحوم علی کمالی نظری آلتیندا و اونون امکلری نتیجه سینده چاپه یئتیشیب . گلزار حسینی اوچونجی چاپه یئتیشیب و ایکی یوز ایگیرمی بئش صفحه سی وار و ایکی بخش دیر ، بیر بخشی شاعرین قصیده لری و مدیحه لری دیر و بیر شعرینده فانی همدانینین مخمّسینه جواب دئییب .
محبوب دل حضرت خیرالبشرم من
زهرا آنا حیدر آتا والا گهرم من
شه زاده ام و شه منش و شه سیرم من
بیر کوکبم و تابش ایکی قمرم من
من بیر گهرم ایکی گهردن اولا منشق/66
بو شعر لر ایچینده بحر طویل ده گورونور : حضرت عباس شمر جوابینده بویورور
ای دنی زاده ی شیطان صفت مرتد غدار ، جفا کار ، ستم پیشه ی مکار ، ایا ملحد بی شرم و حیا ، مبغض مردود دغا ، منکر آیات خدا ، بد سیر و کم هنر و ریمن ابتر ،. ، ایا فاجر و فاسق ، ستمکارمنافق ، سنن لعنته لایق ، ایا ابله نادان . /88
ایکینجی بولومی دوش وورما و زنجیر وورما شعرلری دیر :
ای حیدریم قارداش
سرلشگریم قارداش
نام آوریم قارداش
گل پیکریم قارداش
عباس نام آور
جنگ آوریم قارداش /176
اوجورکی بیلیریک حاج اکبرخان عمرونون سونونا کیمین حضرت ابا عبدالله دستگاهینده خدمت ائلریمیش و تعزیه ده اوخویاروموش و مخالف نقشین گتوره ریمیش . اما بولاردان سوای طنز شعرلری ، مدنی و سیاسی شعرلری اوزی اوچ جیلده یاخین دیر کی اولاری آز ائشید میشیک و گوز یولدایوک تا تئز لیگه الیمیزه چاتسون . او شعرلرده حاج اکبرخان ، معجز کیمین صابر کیمین ملا پناه واقف کیمین وکریمی کیمین چوخ ائشیدملی و چشید ملی شعر لر بویوروب کی بیریسی واریوخ شعری دیر . حاج اکبرخان ، عرب دانلوقون ، عروض و قافیه ده استادلوقون ، اوضاع اجتماعینی گوز آلتا ساخلاماقون ، ارباب لارون ظلمون ، کندلی لرین ساده لیقین و چوخلی مسایلی بو شعرلرده یازوب و اوزوندن یادگار قویوب که گلن ایللرده اگر عمر اولسا انشاءالله اولارا باره سوز یازاجایوق .
اما عزیز قارداشلار : قاراقانون ، نوبرانین و ساوه بولگه سینین اولدوز لاری بیری بیرینین آردوندا بولود لار آلتوندان چیخیب ، گوز قاش آتولاّر و بیزه امید ونوید وریللر ، بیری ده دکتر خسرو خان امیر حسینی دیر کی تئز لیگه اونون کتابی تیلیم خان و خلج آدوندا چاپه یئتیشیب و یاییملانا جاقدیر . اونا ال آغروماسون دئییریک . داها اوتانماروک و تورک دیلین آزّاد آزّاد دانوشاروک . داها صابرین ، تیلیمین ، اکبر خانون و بوتون شاعرلریمیزین و عاشقلریمیزین قدرین بیله ریک و اولاری باش اوسته وگوز اوسته قویاروک .
اومیدیمیز وارکی تئزلیگه بیزیم منطقه نین شاعرلری اثری ، همچون حاج علی سیفی ، آقای فتح اللهی ، غیبعلی خرقانی، فتاح خرقانی ، مداح خرقانی ، علی رحمتی خرقانی ، آقای رهنما، عندلیب سولی دره ای خرقانی ،قدسی ، خاکی ، محمدی، غیبی ، چراغی ، کریمی ، سلمانی و اولار کی قلمدن دوشدیلر ، چاپه یئتیشسین و حکیم تیلیم خان دئمیشلی قاراقان اوز ماحالینه گوونسین کی بئله اولدوزلاری وار .
اوگون اولسون کی تیلیم خانون فیلمی دوزل سین و شعرلرینین ایکینجی جیلدی چاپ اولسون . اوگون اولسون کی اکبر خانوندا میصیرقاندا دوستلاروموز ون امکی ائله عزیزلمه سینده اشتراک ائدک . اوگون اولسون کی عاشقلاروموزون سسین صدا و سیمادن ائشیدک . انشا ءالله
بورادا اوزومه وظیفه بیلیرم آقای مهندس امیری دن و بوتون قناقلی و احتراملی مرغئی لی لردن و اولارکی بو مراسیمی یئرینه یئتیشدیریللر و زحمت چکیللر تشکور ائلیه م . الینیز آغروماسون و بو شعر سیزین هدیه نیز :
مرغئی ده چیراغ یانار
ایشیقی تا گوگه چاتار
عاشیق اوز جانینی قویار
تورکینی زینده ساخلاتار
شاهسون یا خلج یوخی
آذری یا کرج یوخی
راستا یول دور کی کج یوخی
دیل بیزی زینده ساخلاتار
تبریزین ای بویوک لری
تورکونون گول چیچک لری
شهریارون دئدیک لری
بیزلری زینده ساخلاتار
ای امیری دئییم ساغ اول
ای غلامی دئییم ساغ اول
ای سیامک دئییم ساغ اول
ائل بیزی زینده ساخلاتار
---------------------------------------
تاغار سینر قاتوق یئره توکولر
ییخیلیر اوستونه قاب یالویانلار
تیلیم خان ای تیلیم خان ای تیلیم خان
منیم آرخام ائلیم جانیم تیلیم خان
گزیب دونیا گئچیبدیر زمانلار
گدای لار بیز لره منت ساتالار
تیلیم خان ای تیلیم خان ای تیلیم خان
منیم آرخام ائلیم جانیم تیلیم خان
گئدیب شهره داها شهری اولوب لار
داها اوز دیللرین یئره قویوبلار
تیلیم خان ای تیلیم خان ای تیلیم خان
تغاری بشکند ماستی بریزد
اولار دونیا به کام کاسه لیسان
تیلیم خان ای تیلیم خان ای تیلیم خان
منیم آرخام ائلیم جانیم تیلیم خان


text:
دومانلی سس
شعرها
من پنجره دن و بیر شه هر یالنیزلیق سن كوچه ده سن و بیر شه هر یالنیزلیق باخ! سئومه گیمیزده دور باطیل اولموش سن سن ، كوچه . من و بیر شه هر یالنیزلیق *** آلقیشلادیلار یالان گولوش لرله بیزی سارسیدیلا هر گئدیش گلیش لرله بیزی ایندی اولارین ، سونرا بیزیمكی اولاجاق آلداتدیلار ، فایداسیز بؤلوش لرله بیزی *** تؤك بیرده ایچك بو قهوه دن بو چای دان من هئچ نه دوشونمه دیم گونش دن آی دان بیر شهر یوخو گون اورتا ساعت نه دئییم من چاره تاپانمیرام هارای دان های دان
من پنجره دن و بیر شه هر یالنیزلیق
سن كوچه ده سن و بیر شه هر یالنیزلیق
باخ! سئومه گیمیزده دور باطیل اولموش
سن سن ، كوچه . من و بیر شه هر یالنیزلیق
***
آلقیشلادیلار یالان گولوش لرله بیزی
سارسیدیلا هر گئدیش گلیش لرله بیزی
ایندی اولارین ، سونرا بیزیمكی اولاجاق
آلداتدیلار ، فایداسیز بؤلوش لرله بیزی
***
تؤك بیرده ایچك بو قهوه دن بو چای دان
من هئچ نه دوشونمه دیم گونش دن آی دان
بیر شهر یوخو گون اورتا ساعت نه دئییم
من چاره تاپانمیرام هارای دان های دان


text:
ان یوکسک و ان دوشوک اینترنت سورعتی!
اینترنت سورعتی دونیا چاپیندا گون به گون آرتیر، اینترنت یالنیز بیر سانال دونیا دئییل، اینترنت،بیزیم گرچک یاشاییشیمیزا بیر اؤنملی گرکدیر، اینترنت، اؤزو بیر سانال دونیا اولورسادا، بیزیم یاشایشیمیزدا اؤنملی اوینامی(نقش) وار،چاغداش(معاصر)دونیادا ،اینترنتسیز،چوخولو ایشلر ایرهلی گئتمهز،بو اوزدن اینترنتین یوخاری سورعتی داها چوخ اؤنملیدیر.البته بیر سیرا اینسانلار اینترنتین یوخاری سورعتینی گرک بیلمیرلر،اماگلیشمیش دونیادا سورعت ودیققت هر نهدن اؤنجهدیر.سینیق سالخاق ویا آز سورعتلی اینترنتین اولماماسی،اولماغیندان داها یاخشیدیر.بیلیم سسی بو گون،دونیا چاپیندا اورتالاما اینترنته ال چاتما سورعتلرینی توتوشدوروب،بو توتوشدورمانی(مقایسه) گؤرمک ایستهییرسیزسه، بیزدن آیریلمایین.
گونئی کوره:گونئی کوره چوخ شئیده بیرینجیدی!دونیانین ان چوخ ساتیلان موبایلی سامسونگ اولاراق،آمریکانین اپل شیرکتیندن قاباقدی،بو اوزدن کورهنین اینترنت سورعتیده، آمریکادان یوخاری اولمالیدیر.کورهلیلر ثانیهده۱۴مگابایت سورعتله دونیانین ان یوکسک اینترنت سورعتینه باغلانیللار.
ژاپون:اوزاق دوغودا یئرلهشن آدا(جزیره)،اینترنته ال چاتما سورعتین باخیمندان ایکنجی یئری اؤزونه قازانیب.ژاپوندا اینترنت سورعتی کئچن ایله گؤره۱۹یوزده(درصد)ایرهلیشی اؤزونه گؤروب،یعنی اینترنت سورعتی،کئچن ایل۱۰٫۸دن، ثانیهده ۱۱٫۶ مگابایتا یوکسهلیب.
سوییس آوروپانین بانکلار اورهیی،سوییسین اورتالاما اینترنت سورعتی،ثانیهده ۱۰٫۰۶مگابایتا یئتیشیب.دئمهلیدیر کئچن ایله گؤره بیر یوخاری آرتیم(افزایش) ایله اوز اوزه گلیب.
بو سیرالامادا(طبقه بندی)،یوخاریدا دئدیگیمز اؤلکهلردن سونرا،لتونی هولند چک،هنک گنک وآمریکا یئرلهشیبلر.
یوکسک سورعتدن سونرا، آشاغی و دوشوک(ژایین) سورعتلره ده بیر گؤز آتمالیییق.اینترنت سورعت باخیمندان، ان دوشوک اینترنت ال چاتما سورعتینه صاحیب اولان اؤلکهلر هانکیسی دیرلار!
ان دوشوک اینترنت سورعتینه صاحیب اولانلار، دوزنله(به ترتیب)، بو قرارادیلار:
کوبا،لیبی،ایران و لائوس
آمریکا قارهسینده یئرله شن کوبا،اورتالاما ثانیهده.۲۱مگابایت اینترنت سورعتیله دونیانین ان دوشوک اینترنته ال چاتما سورعتینه صاحیبدیر.
اورتادوغودا(خاورمیانه)،افغانیستان،اورتالاما(میانگین) ثانیهده.۲مگابایت سورعتله ایراندان،داها یوکسک اورتالاما اینترنت ال چاتما سورعتینه صاحیبدیر، بلی، ایراننین اینترنت سورعتی، افغانیستان و یمندن ده آز دیر،ایراندا اورتالاما اینترنته ال چاتما سورعتی،ثانیهده.۶۳مگابایتدیر.
قایناق:forbes


text:
سید محمد حسین بهجت تبریزی
تورکون دیلی تک سوگیلی، ایستگلی دیل اولماز
اوزگه دیله قاتسان بو اصیل دیل اصیل اولماز
اوز شعرینی فارسا-عربه قاتماسا شاعر
شعری اوخویانلار،ائشیدنلر کسیل اولماز
فارس شاعیر چوخ سوزلرینی بیزدن آپارمیش
"صابر"کیمی بیر سفره لی ، شاعر،پخیل اولماز
خان یورقانی ،کند ایچره مثل دیر میتیل اولماز
آذر قوشونی ، قیصر رومی اسیر ائتمیش
کسری سوزودور بیر بئله تاریخ ناغیل اولماز
چوخ قیسا بوی اولسان اولیسان جین کیمی شیطا
چوخ دا اوزون اولما کی اوزوندا عقیل اولماز آزاد قومی اوغول عشقی طبیعتده بولونسون داغ-داشا دوغولموش ده لی جیران حمیل اولماز بو "شهریار" ین طبعی کیمی چیمملی چئشمه کوثر اولا بیلسه دئمیرم،سلسبیل اولماز
چوخ دا اوزون اولما کی اوزوندا عقیل اولماز
آزاد قومی اوغول عشقی طبیعتده بولونسون
داغ-داشا دوغولموش ده لی جیران حمیل اولماز
بو "شهریار" ین طبعی کیمی چیمملی چئشمه
کوثر اولا بیلسه دئمیرم،سلسبیل اولماز
تورکون مثلی،فولکلوری دونیا دا تک دیر
... پيام هاي ديگران() link ۱۳۸٧/٦/٢ - شازده


text:
حامام، کاروان سارا
سعید فیوضات
بیر اوزاق کند وارایدی. ائله اوزاق ایدی گل گؤره سیز. ان اوجقار یئرلرده. اردبیلدن, خالخالدان، میانادان بیر خیلی اوزاق یئرده. او کنده نه چرچی گلرمیش, نه ده بیر گئدیب گلن وارایمیش. ائله بیل دونیانین لاپ قوتاران یئریایدی.
بیر گون بیر دَوه, یییهسیندن قاچاراق داغلاردان، داشلاردان کئچیب، گلیب یئتیشیر او کنده. سحر چاغی کندلیلر یوخودان دوران کیمی دَوهنی گؤرورلر. هامی مات قالیر. آخی اوندان اؤنجه, هئچ بیر واخت دَوه گؤرمهمیش ایدیلر.
هامی گلیب دوه نی دؤرهلهییب, تعجوبله باخیردیلار. هامی بیر بیریندن سوروشوردولار: آی بال%


text:
سلاملار و سایغیلار ائل سس قارداشیما سیزی چوخ خوش گوردوخ ایستی صندلی نین اوستون ده آمما بیلمیرم نیه هئچ کیم بو صندلی نین اودونون چوخادمیر تا سیز قیشین بو شاختاسیندا ایستینه سیز
سلام ییلدیریم قارداش ساغ اولون آدیزیدا بیلمیرم تاسؤف لیکله
قارداش ایجازه وینن من بیراز اودون توکورم صندلینین اودونا بلکه بیراز قیزیشاسیز
هن قارداش صندل بوز باغلاییب دی بیلمیرم ائله بیر منی تانیمادیخلارینا گورا چوخ سؤز سوروشمورلار
ائل سس قارداش من سیزین آدیزی هله بیلمیرم نه دی آمما منه بیر حیس دئیر کی سیزی تانیرام بلکه ده اورگیمه یاتدیغیز اوچون بئله سانیرام هر حالدا بیرینجی سوالیم بو اولسون:
وار اولون یاشییاسیز
آدیز نه دیر؟
حسن
2- تیراختورو آذربایجان اوچون سئویسیز یا آذربایجانی تیراختور اوچون؟
تراختورو آذربایجان اوچون سویرم
3- قاباخکی سورولاردا دئدیز 19 یاشیز وار بو یاش دا بو دوشونجه کی سیز دن گورموشم چوخ یوکسک دی بو دوشونجه لی اولماغیزین سببی نه دیر؟
اوجوردا قولتوخلاریمیزا قارپیز یرلشدیمیین منده معمولی بیر آدامام
4- بو فصل نئچه سری ایستادیوما گئدیبسیز؟
دقیق یادیمدا دییر نچه اویون تبریز ده اوینویوب آما ایکی اویون دا گئدمه میشم اؤچ اویون دا گسترش اویونلارینا گئدمیشم
5- ایندیه جن آزادی ایستادیوموندا اولوبسیز؟ هانسی اویون؟
ایکی سری هر ایکی سینده ده ایستیقلال اوینودی بیر 18 اسفند بیر ده اوننان اونجه کی قلعه نویی زامانیندا
6- سیز جه تیراختور بو فصل شامپیون اولا بیلر؟
ایناممیرام منیم شخصی نظریمدی دوسلارا جسلارت اولماسین
7- تیراختورون اویونلاریندا ایستادیومدا سس له نن هانسی شوعارلاری داها چوخ سئویسیز؟
یاشاسین آذربایجان
8- ایندیه جن منی یاخینان گورمیسیز؟
یوخ
9- سهند ایستادیوموندا اؤز به اؤز طرفینده اولارسیز یا تی تی لر طرفینده؟
هش بیرینده اؤز به اؤزؤن سول الینده
10- من ایسته سم سیزی یاخینان گورم بو ایفتیخاری منه وئررسیز؟
قارداش بیز او یکاخدا دییریخ کی سیزه امر ائلیه یاخ حتما اینشالله گؤرؤشروخ
11- آذربایجان یولوندا جان وئرماغا نه قدر جسارتین وار نئچه فاییز(درصد)
70% قوخماق سبه بینه گورا یوخها سادجه آذربایجانین طالعینه خیدمت ائله ماق اؤچون البته الیمیزدن بیر ایش ده گلمیر ولی گینه دَدا
12- تیراختور سوپر لیگه گلنن 4 بش مشقچی(سرمربی) اوزونه گوروب؛ هانسین چوخ سئویبسیز؟ سببی نه دیر؟
تونی اولیویرا و فراز کمالوند تونی زامانی چوخ گؤزل اویناردی اوتوزاندادا اویونا گورا آجیقلانمازدیم (ناراحت) کمالونددَ چوخ گئدممزدیم ایستادیوما آما چوخ سؤزلر دانیشاردی حقیمیزدن چوخدا اولماسا بیراز دیفاع ائلردی
13- خوبستان(علی داداش) تایماز قارداش دان بیر سورو سوروشموشدو بو عونواندا: "قورشاخ ساللامیسان بوراجان؟" کی تایماز بئی باشا توشمه میشدی سیز بیلیسیز قورشاخ سالاماخ یانی نه مه نه؟
بلی اوشاخلیخدا کی کَددَ اولاردیخ اؤچ دؤرد دفعه ساللامیشدیخ دؤزدی اوندا چوخ بیلمزدیم ندی آما ایندی حیس الیرم کاش گینه کَدد یاشاردیم
قورشاخ ساللاماخ اوراجان کی من بیلیرم ایل دییشیلنده اوشاخ ، بؤیوک ... قونشو داملارینا چیخارلار و هر ائوین ایکی باجاسی اولار اوردان چرقت (روسری) یا شال کیمین سئی لرینن آسلارلار اوین ایچریسینه ائو صاحیبی ده بیر تای جورابدان و پول و باشقا شئی لر دؤیون لؤ یَر شالا و شالی یاواش چَکَر آشاغییا و اؤسته دوران شالی قوزار گؤیه و بایراملیغین آلار
14- تورک شاعیرلرینن هانسین داها چوخ سئویسیز؟
بولود قارا چولو اؤزگه چیراغینا یاغ اولماق بسدیر بو بیتی چوخ سئورم و شهریار
15- تورک دیلین یازماق و اوخوماق اوچون نه ایش لر گوره بیله روخ؟
منجه بو ایشی گره اؤزؤمؤز گؤراخ مثلا آموزشگاه زبان ترکی (بوننان چوخ ایستیقبال اولونماز چؤنکی هامی باشاریر) آچماغینان یا اوجوزلی قازئت اولماغینان درگی هفته لیک شکیلده ایندی اوشاخلارا اینگیلیسجه تیلویزیوندا تعریفلییر آدلاری یادیمنان چیخیب اوجور شکیلده چیخاردماغینان .
16- ایندیسه کی بو ایمکان یوخ دی تورک دیلینده رسمی مکتب اولا نه جور ائلیه بیلروخ تورک دیلین و الفباسین دیری ساخلییب تا گله جک نسلیمیزه چاتدیراق؟
اؤسته کینده یازدیم اوشاخلارا مثلا بوجور شکیلده جؤرلؤیورلر منجه بوجور ایش لر چوخ امنیتی بیر ایش ده دییر
17- اوجور کی بیلیسیز آدنان شن سس(Adnan şenses) نئچه گون اونجه(قاباخ) بو دونیا دان گوز یوم دی نه قدر ناراحات اولدوز بو خبری ائشیدنده؟
ناراحات اولدوم آما اوجور کی فیسبوکدا میللت عزایا اوتورموشدولار یوخ اؤلؤم حاقدی بو دیقه سینده عزرائیل گله دییه سنی اؤلدؤرم دییرم اؤلدؤر به شوخی دییرم
18- هانسی شارکی سی یادیزا توشدو خبری ائشیدنده؟
دولدور دولدور اؤزؤده من چوخ دیللرینن باش تاپمارام نه اوخویولار من سادجه آذربایجانی و عاشیق و موغام اوخوماخلارا قولاق آسارام تیلویزیون لارینادا آز باخارام
قارداش هله لیخ بولارینان قیزیشین یئنه اودون ارتیراجام صندلی یه
یاشییاسیز
سون دا چون بیلیرم سیز ده منیم تک آدنان رحمتلیک ده چوخ خوشوز گلیر بو لینکیلری قویورام بوردا تا بیر داها دا آدنانین یادین خاطیرلایاسان
1
2
1 و 2 نین اوستونده کلیک ائلیین لوطفن بونی اشیدمیشدیم آما گینه چوخ ساغ اولون


text:
yazarlar@yahoo.com
بو سایت بولاق ادبي درنهيينين مجازي آلاني اولاراق، شاعير و يازارلارين بير يئرده و بيرگه چاليشماسي آماجيلا يولا دوشوب. بوردا تام يئني يئتمه ادبياتچيلارين يازيلاري و شعرلريندن توتدو تام پرفئسيونال ادبياتچيلارين ياراديجيليقلارينا کيمي ياييملاناجاقدير. يوکسک سويهلي شعرلردن، يئني باشلاييب يازانلارين یازیلارینا کيمي. هر اثر اؤز يازارينين سويهسي اساسيندا گوجونه و گوجسوزلويونه باخماياراق ياييملاناجاق و هر کيمسه اؤز بيليمي قدر اونا باخيش يازيب و يا تنقيد ائدهجک. بوردا چاليشاجييق منطيقلي و غرضسيز باخیشلار يازیب، بیلیمسل تنقیدله تانیش اولاق و دوز تنقید ائتمک مئتودلارینی اؤیرهنمهیه چالیشیب، تنقید اولونماق روحیهسینی ده اؤزوموزده یاراداق. بوردا آماج ادبياتيميزين ايرهليلهييشيدير و تنقيد روحيهسي و فضاسيني آراميزدا ياراتماق اوچون بير تمرين. هر کیمسه هر ادبی سویه ده اولورسا اولسون بو درنهیه عضو اولا بیلر و اثرلرینی بوردا یاییملایا بیلر. هر عضوون اؤزونه گؤره اؤزل بیر پروفایلینین اولماسینا دا چالیشاجاغیق و داها ایرهلیلهیه بیلیریکسه ادبی یاریشمالارین قورولاجاغینا دا چالیشاجاغیق. بو سایتین نئجه دولاندیریلماسیندا عضولاریندا اؤنریلری دستکلهنیب و قارشیلانیر....
یؤنتمن: بولاق


text:
((من بو توپراغیما بیر جان بوشلویام ))
آینادان دورودو ئورکلریمیز /هاممیا بللیدیر دیلک لریمیز
سئوگیدیر ،غیرتدیر توفکلریمیز
من بو توپراغیما بیر جان بوشلویام
****
نه اوددان قورخورام نه سودان ایندی
اودو ایسیدندی، سویوسریندی
بو آنا توپراغیم ئوز وطنیمدی
من بو توپراغیما بر جان بوشلویام
****
+
نوشته شده در یکشنبه شانزدهم مهر 1391ساعت 17:12  توسط محبوب علیزاده نخجوانلو
|
درروستای قره داغلو مردم از اواخرشهریور ماه به برداشت مزارع برنج مشغول هستند مزارع شلتوک وبرنج اصلی ترین محصول این روستا می باشد .یاشاسین کندیمیز .
+
نوشته شده در چهارشنبه پنجم مهر 1391ساعت 18:46  توسط محبوب علیزاده نخجوانلو
|
اولو تانرینین آدیلا
حورمتلی اوخوجولار سیزلری سالاملایاراق ئوز کندیمیزی سیزه تانیتدیرماق ایستییرم .
قاراداغلی کندی پارس آباد شهرینین 1500متیرلیینده یئرلشیبدیر ،بو کندین تقریبی جمعییتی 2000نفره یاخین اولار و کند اهالی سی اکینچیلیک ایشیله مشغولدورلار .
پارس آباد شهرینده بیرینجی اولاراق قاراداغلیلار دوگی اکمیه باشلادیلار و دوگو بیزیم کندیمیزین اساس محصوللاریندان بیریدیر .
بوردا دوگونون کناریندا بوغدا ،کلزا و سویا وسایر محصوللاردا اکیلیر .
بیزیم کندیمیز گون چیخان طرفدن بیوک خانلوو گون باتان طرفدنده خلیللی کندینن قونشودو ر.
شمالدان آرازاوجنوبدان اغدام کندینه باغلیدی .
کندیمیزین نئچه طایفادان تشکیل تاپدیغینا گورا نئچه ائل عرضینده کندین یولو برباد گونه قالیب و شورالار دا بیر بیرینه سالیب قولاغ آردینا ووروللار .
برچسبها: پارس آباد
, مغان
, قره داغلو
, برنج
, چلتوک
+
نوشته شده در چهارشنبه هجدهم مرداد 1391ساعت 17:55  توسط محبوب علیزاده نخجوانلو
|


text:
«آذر» و «آذری» دکتر حسین محمدزاده صدیق بخش نخست: پیشگفتار موضوع علم اشتفاق یا اتیمولوژی (Etymology), بررسی و بازشناسی علائق و آویزشهای تکواژها و لغات همریشه ((cognate و تعیین اشکال و مشتقات آنهاست. به مدد این فن, میتوان, شکل اصلی لغت مورد نظر را در زبان و یا گویش کهنی یافت و یا به تجزیهی همهی آنچه با یک تکواژ ... بیشتر بخوانید »
بایگانی دسته بندی ها : مقالهاشتراک به خبردهی
زبان امروزی ترکی آذری در غربال زمان/ م.ع.فرزانه
زبان امروزی ترکی آذری در غربال زمان م.ع.فرزانه زبان امروزی مردم آذربایجان که در گفت و شنودها از آن عموما بنام ترکی «تورکو» و ماخذ تاریخی و گروهبندی زبانها به ترکی آذری (آذری تورکجه سی) ترکی آذربایجانی و از این قبیل نام میبرند، به زبانی گفته میشود که امروزه علاوه بر اهالی سرزمینی که از نظر جغرافیایی نام آذربایجان بر ... بیشتر بخوانید »
آذربایجان ادبی دیلی آرتیق فورمالاشمیش بیر وارلیقدیر / فیروز رفاهی
آذربایجان ادبی دیلی آرتیق فورمالاشمیش بیر وارلیقدیر فیروز رفاهی آذربایجان ادبی دیلی آرتیق فورمالاشمیش بیر وارلیقدیر. او، هر گون زنگینلشیر و بوتون باشقا دیللر کیمی یئنی چالارلار کسب ائدیر. بورادا بیر شئیی آیدینلاشدیرماق چوخ واجیبدیر؛ او دا بودور کی، هر بیر جانلی دیلین یالنیز بیر ادبی دیلی اولا بیلر. جغرافیا عامیلی تک باشینا بیر قول یا بوداق یارادا بیلمز و ... بیشتر بخوانید »
آذربایجان دیلی،آنادیلیم / حسن ایلدیریم
آذربایجان دیلی،آنادیلیم حسن ایلدیریم (مقاله اختصارلانیبدیر) دیل اجتماعی بیر وارلیقدیر. انسانلار، دیل واسطهسی ایله بیر ـ بیرلرینی آنلایـیر، باشا دوشور. بو باخیمدان دیل، اونسیت واسطهسی، تفکّور قالیبی، هم ده دونیانی درک ائتمه آلتیدیر. باشقا بیر سؤزله دئسک، انسانلار دیل واسطهسی ایله دوشونور، فیکیرلرینی تجسّوم ائدیر و باشقالاری ایله اونسیتده اولور. دئمک، دیل انسان حیاتینـین، انسان جمعیتینین هم معناسی هم ده ... بیشتر بخوانید »
آذربایجان تورکجهسی و بیلیمدیلی / رامین جبارلی
آذربایجان تورکجهسی و بیلیمدیلی رامین جبارلی هر بیر دییشیم، دیلده اؤز عکسینی تاپیر. ایستر دوغال(طبیعی) دییشیم، ایستر اینسانلارین صونعی شکیلده ائتدیکلری دییشیملر، دیللرده یانسیییر. سون یوز ایللیکلرده تئکنولوژیک و قاورامسال(قاورام: مفهوم) گلیشیم ایرهلیلهدیکجه، اینسانلار، احتیاج اولدوغوندا داغلاری دلیب تونئللره یول آچدیغی، دمیری اریدیب ایستهدیکلرینی دوزلتدیکلری کیمی، دیلده ده ال آپاریب دییشیکلیکلر وئریرلر. یئنی قاوراملار، یئنی سؤزجوکلره احتییاج دوغورور. بو اوزدن ... بیشتر بخوانید »
درآمدی بر لهجهشناسی زبان ترکی آذربایجانی/ دکتر فیروز رفاهی – فصل پنجم: فرایندهای آوایی
درآمدی بر لهجهشناسی زبان ترکی آذربایجانی– فصل پنجم: فرایندهای آوایی دکتر فیروز رفاهی تغییرات آوایی در اثر همنشینی از مباحثی است که در زبانشناسی همگانی به آن توجه میشود. در آنجا تحت عنوان فرایندهای آوایی به رخدادهای متفاوت در آواشناختی میپردازند. در زبانشناسی همگانی تبدیل آواها را به دو دسته تغییرات اتفاقی[۱] و تغییرات قانونمند[۲] تقسیم میکنند. در نوع تغییرات ... بیشتر بخوانید »
فیکیرلردن فیکیرلره / حسن ایلدیریم
فیکیرلردن فیکیرلره حسن ایلدیریم (اوستاد حبیب فرشبافـین حیات و یارادیجیلیغی اؤتری باخیشدا) ۴۰- جی ایللرده اؤلکهمیزین سیاسی- اقتصادی ساحهلرینده باش وئرن دئیشیکلر نتیجهسینده؛ خلقیمیزین اجتماعی- مدنی حیاتیندا دا یئنی بیر دوًور آچیلدی. جامعهده یئنی قوّهلر تؤرندی. بو اجتماعی دئیشیکلرده انسانپرور و ضیالی معلملرین تأثیری داها اؤنملی اولدو. اونلار کندلی بالالارینین گؤزونو یئنی دونیایا آچماقلا برابر، کندلیلردن، کند حیاتیندان، مدنییتیندن اؤزلریده ... بیشتر بخوانید »
تبریز آذربایجان تئاتری/ ایلهام رحیملی- کؤچورن: احمد عسگرپور- (۸)
تبریز آذربایجان تئاتری ایلهام رحیملی- کؤچورن: احمد عسگرپور- (۸) باکیدا آکادمیک میللی درام تئاتریندا رئژیسور آسیستانتی، رئژیسور و قورولوشچو رئژیسور کیمی تجروبه توپلامیش، مشترک و موستقیل قورولوشلاردا تاماشالار حاضیرلامیش شمسی بدلبئیلی ۱۹۴۲-۱۹۴۱ (۱۳۱۹-۱۳۲۰) -ینجی ایللرده ایراندا اعزامیتّده اولوب. او، ۱۵-ینجی حربی کورپوسون “وطن یولوندا” قزئتینده مسئول کاتیب ایشله ییب و “قیزیل شرق “ین مخبری اولوب. شمسی بدلبئیلی تروپّا ایله سیخ ... بیشتر بخوانید »
دکتر علیاکبر ترابی؛ جامعهشناس برجستهی ایران/ حسن ریاضی(ایلدیریم)
دکتر علیاکبر ترابی؛ جامعهشناس برجستهی ایران حسن ریاضی(ایلدیریم) (بو مقاله ۱۳۹۲ینجی ایل، سایتیمیزدا ان چوخ اوخونان اثرلردندیر.) استاد دکتر علیاکبر ترابی (حلاجاوْغلو) زادهی تبریز (۱۳۰۵)، دانشآموختهی دانشگاه سوربن فرانسه, دارای درجهی دکترا در رشتهی جامعهشناسی و فلسفهی علوم, یکی از چهرههای برجستهی علمی و از اندیشمندان بنام ایران هستند که از نخستین دورهی فعالیّت علمی و فرهنگی خود در دانشگاه ... بیشتر بخوانید »
تبریز آذربایجان تئاتری/ ایلهام رحیملی- کؤچورن: احمد عسگرپور- (۷)
تبریز آذربایجان تئاتری ایلهام رحیملی کؤچورن: احمد عسگرپور- (۷) ۱۹۳۰(۱۳۰۹) ماراق دوغوران و تقدیر ائدیلن حال اودورکی، بو ایل تبریزده تئاتر پروسئسی گؤزلهنیلمهدن جانلاماغا باشلاییب. هوسکارلار داها تئز- تئز بیر یئره توپلاشماغا ماجال تاپییلار. هم ده بو توپلانما اکثر حاللاردا ثمرهلی نتیجهایله تاماملانیب. ایل عرضینده اوندان چوخ یئنی تاماشا حاضیرلانیب. اوّللر اوینانیلمیش پیئسلر، اوّللر اوینانیلمیش درام اولسادا، ایفا باخیمیندان اوغورلو ... بیشتر بخوانید »